Diari Oficial de la Generalitat Valenciana


Sumari del DOGV 7579, del 27-07-2015 (2015/6658)

RESOLUCIÓ de 7 de juliol de 2015, de la Subdirecció General de Relacions Laborals, per la qual es disposa el registre i la publicació del text del conveni col·lectiu per a les empreses que tinguen adjudicada, per mitjà d'un contracte amb alguna administració pública, la gestió de residències de tercera edat, servicis d'atenció a les persones dependents i desenrotllament de la promoció de l'autonomia personal, centres de dia, centres Dona 24 Hores, centres d'acollida i servici d'ajuda a domicili de titularitat pública i gestió privada a la Comunitat Valenciana (codi: 24775776687557).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7579

Data del DOGV
:   27-07-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/6658


Data del document
:   07-07-2015

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 7 de juliol de 2015, de la Subdirecció General de Relacions Laborals, per la qual es disposa el registre i la publicació del text del conveni col·lectiu per a les empreses que tinguen adjudicada, per mitjà d'un contracte amb alguna administració pública, la gestió de residències de tercera edat, servicis d'atenció a les persones dependents i desenrotllament de la promoció de l'autonomia personal, centres de dia, centres Dona 24 Hores, centres d'acollida i servici d'ajuda a domicili de titularitat pública i gestió privada a la Comunitat Valenciana (codi: 64736389107959). [2015/6658]  
  
Vist el text del conveni col·lectiu per a les empreses que tinguen adjudicada, per mitjà d'un contracte amb alguna administració pública, la gestió de residències de tercera edat, servicis d'atenció a les persones dependents i desenrotllament de la promoció de l'autonomia personal, centres de dia, centres Dona 24 Hores, centres d'acollida i servici d'ajuda a domicili de titularitat pública i gestió privada a la Comunitat Valenciana, subscrit per la comissió negociadora, integrada, per la part empresarial, per representants d'AERTE, i, per la part dels treballadors, pels sindicats FSS-CCOO-PV i FSP-UGT-PV, i de conformitat amb el que disposen l'article 90, apartats 2 i 3, del Reial Decret Legislatiu 1/1995, de 24 de març, text refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar-ne la inscripció en el Registre de la Comunitat Valenciana de Convenis i Acords Col·lectius de Treball, amb la notificació a la comissió negociadora, i el depòsit del text del conveni.  
  
Segon  
Disposar-ne la publicació en el Diari Oficial de la Comunitat Valenciana.  
  
València, 7 de juliol de 2015.- El subdirector general de Relacions Laborals: Reyes Maximiliano Coronado Coronado.  
  
  
  
Conveni col·lectiu laboral per a les empreses que tinguen adjudicada, mitjançant contracte amb alguna administració publica, la gestió de residències de tercera edat, els servicis d'atenció a les persones dependents i el desenrotllament de la promoció de l'autonomia personal, de centres de dia, de centres Dona 24 Hores, de centres d'acollida i de servici d'ajuda a domicili, de titularitat publica i gestió privada, a la Comunitat Valenciana  
  
CAPÍTOL I  
  
Article 1. Àmbit funcional  
El present conveni col·lectiu serà aplicable en totes aquelles empreses que tinguen adjudicada, per mitjà de contracte amb alguna administració pública ?ja siga municipal, provincial, autonòmica o estatal?, la gestió de residències de tercera edat, centres de dia, centre de Dona 24 Hores, centres d'atenció a dones en situació de risc d'exclusió social o víctimes de violència de gènere, servicis d'ajuda a domicili, centres d'atenció preventiva per a persones majors, com ara els centres especialitzats d'atenció a majors (CEAM) i els centres integrals de majors (CIM), servicis de farmàcia de centres de titularitat pública, major a casa i qualsevol centre, programa o servici de titularitat pública, per a l'atenció a persones majors i/o dependents.  
Queden expressament exclosos de l'àmbit d'aplicació d'este conveni les residències de la tercera edat de propietat privada i les empreses que duguen a terme cures sanitàries específiques com a activitat fonamental, entenent esta exclusió sense perjuí de l'assistència sanitària als usuaris com a conseqüència dels problemes propis de l'edat, així com el servici d'ajuda a domicili privat.  
  
Article 2. Àmbit territorial  
Este conveni tindrà el seu àmbit d'aplicació en tot el territori de la Comunitat Valenciana.  
  
Article 3. Àmbit personal  
Queden compresos en l'àmbit del conveni tots els treballadors i treballadores que presten els seus servicis en les empreses afectades pel dit conveni.  
  
Article 4. Vigència i duració  
El present conveni col·lectiu entrarà en vigor l'1 de gener de 2014 i tindrà vigència fins al 31 de desembre de 2016, amb independència de la data en què siga firmat, o del dia en què siga publicat en el Diari Oficial de la Comunitat Valenciana (DOCV).  
  
Article 5. Denúncia i prorroga  
Qualsevol de les parts firmants podrà denunciar el present conveni o qualsevol de les seues pròrrogues amb una antelació mínima de trenta dies abans del seu venciment. En este cas, el conveni es prorrogarà provisionalment tant en les clàusules normatives com obligacionals, fins a l'entrada en vigor del nou conveni. Perquè la denúncia tinga efecte haurà de fer-se mitjançant comunicació escrita a l'altra part; comunicació que haurà de registrar-se en la Conselleria d'Economia, Hisenda i Ocupació amb una antelació mínima de trenta dies abans del seu venciment. En cas de no produir-se la mencionada denúncia, es considerarà que el conveni es prorroga automàticament d'any en any. En este cas, tots els conceptes econòmics s'incrementaran tenint en compte l'índex de preus al consum corresponent a l'any anterior per a tot el conjunt nacional, segons les dades oficials que publica l'Institut Nacional d'Estadística, més un punt.  
  
  
Article 6. Vinculació a la totalitat  
Les condicions pactades formen un tot orgànic i indivisible i als efectes de la seua aplicació pràctica, i seran considerades globalment. En cas que la jurisdicció social, a instàncies de l'autoritat laboral o qualsevol dels afectats, procedisca a l'anul·lació d'algun dels pactes del present conveni col·lectiu, quedarà sense efecte el pacte anul·lat, i les parts afectades, en el termini de dos mesos a partir de la fermesa de la sentència o resolució, hauran de procedir a la renegociació del contingut de tot el conveni.  
  
Article 7. Irrenunciabilitat  
Es tindrà per nul·la i per no feta la renúncia per part dels treballadors i treballadores de qualsevol benefici establit en el conveni; així mateix, seran marcats de nul·litat, i es reputaran no disposats i sense cap efecte, qualssevol conveni, acord, resolució o clàusula (individual o col·lectiva) que implique condicions menys beneficioses. En tot cas, es mantindran totes aquelles condicions, tant salarials com socials i laborals, que milloren el present conveni, i que cada treballador o treballadora puguen tindre.  
  
Article 8. Comissió negociadora  
La comissió negociadora quedarà constituïda pels representants de les associacions empresarials afectades pel present conveni i pels treballadors i treballadores de les dites entitats representats per les centrals sindicals amb implantació legal. La distribució dels membres està en funció de la seua proporció de representativitat en el si de les empreses afectades. Quedarà constituïda en el termini màxim d'un mes a partir de la denúncia del conveni, amb la mateixa representativitat numèrica entre les dos parts, i actuaran de president i secretari de la dita mesa negociadora les persones que els membres de la Mesa acorden, per majoria de cada una de les representacions.  
  
  
Article 9. Comissió paritària  
1. Es crea una comissió paritària del conveni, formada per les organitzacions firmants. Les seues funcions seran les d'interpretació, mediació i arbitratge, conciliació i vigilància del seu compliment.  
Igualment assumix, entre les seues funcions, la possibilitat d'adaptació o si és el cas modificació del conveni durant la seua vigència. En tot cas, per a dur a terme modificacions de caràcter normatiu del conveni, hauran d'incorporar-se a la Comissió Paritària la totalitat dels subjectes legitimats per a la negociació, encara que no hagen sigut firmants del conveni, en els termes que preveuen els articles 87 i 88 de l'Estatut dels Treballadors.  
2. Per als casos en què en un àmbit inferior, durant el preceptiu període de consultes, no s'haja produït acord entre la part empresarial i la representació sindical, o comissió ad hoc, respecte a la inaplicació salarial (article 82.3 de l'Estatut dels Treballadors), o a la modificació substancial de les condicions establides en el present conveni (article 41.6, en relació amb l'article 82.3, ambdós de l'Estatut dels Treballadors), o en els casos de mobilitat geogràfica de caràcter col·lectiu (article 40.2 de l'Estatut dels Treballadors), les parts hauran de dirigir-se a la Comissió Paritària que en el termini màxim de 7 dies haurà de resoldre sobre l'assumpte plantejat. En cas de desacord en el si de la Comissió Paritària, les parts se sotmetran al procés de solució extrajudicial de conflictes previst en este conveni. Es considerarà esgotat el tràmit d'intervenció prèvia de la Comissió Paritària quan transcórrega el termini màxim de set dies a comptar des que la discrepància siga plantejada sense que hi haja pronunciament de la comissió paritària.  
  
En cas d'inexistència de representació unitària o sindical del personal en l'empresa, plantejada la inaplicació salarial (article 82.3 de l'Estatut dels Treballadors) o la modificació substancial de les condicions establides en el present conveni (article 41.6, en relació amb l'article 82.3, ambdós de l'Estatut dels Treballadors), o en els casos de mobilitat geogràfica de caràcter col·lectiu (article 40.2 de l'Estatut dels Treballadors), l'empresa i/o la comissió específica ad hoc constituïda en l'àmbit de l'empresa, hauran d'informar la Comissió Paritària en un termini màxim de set dies comptats des de l'inici de les negociacions respecte de tals modificacions, així com del resultat de les dites negociacions. En cas de desacord se seguirà el procediment establit en el paràgraf anterior.  
3. Les dos parts, amb caràcter general, convenen sotmetre a la Comissió Paritària tots els problemes, discrepàncies o conflictes que puguen sorgir de l'aplicació o interpretació del conveni, amb caràcter previ al plantejament dels distints supòsits davant de l'autoritat o jurisdicció social competent, que hauran de resoldre en el termini màxim de quinze dies des de la presentació de la situació. Cas de no produir-se la dita resolució pel motiu que siga, es donarà per omplit el tràmit en la Comissió Paritària.  
4. La Comissió Paritària estarà integrada per huit persones, quatre per la representació empresarial i unes altres quatre per les representacions sindicals firmants d'este conveni col·lectiu. El vot de les persones que componen la Comissió Paritària serà, tant en el banc empresarial com en el sindical, proporcional a la representativitat acreditada per a la constitució de la mesa negociadora del conveni col·lectiu.  
5. Amb caràcter general la Comissió Paritària es reunirà sempre que ho sol·licite qualsevol de les representacions, amb indicació del tema o temes a tractar, i es donarà publicitat del que acorda.  
6. A fi d'agilitzar els procediments en el si de la Comissió Paritària se'n constituïx una comissió permanent, que estarà conformada per una persona per cada una de les organitzacions integrants d'aquella. El vot de les persones que componen esta comissió permanent serà, en el banc empresarial, proporcional al que va ser la seua representació en la mesa negociadora del conveni i en el mateix sentit en el banc sindical. Esta comissió permanent tindrà entre les seues funcions les de resoldre aquelles qüestions plantejades a la Comissió Paritària i que exigisquen una resposta ràpida i eficaç en el terme de 7 dies. Per a això, la comissió permanent es reunirà en el termini màxim de 48 hores des que s'haja rebut en la secretaria de la Comissió Paritària la sol·licitud de la seua intervenció. Les decisions que s'adopten en el si d'esta comissió permanent hauran de ser ratificades en la següent reunió de Comissió Paritària.  
  
7. Les diferents sol·licituds enviades a la secretaria de la Comissió Paritària seran registrades i remeses, en el mateix dia, a totes les organitzacions que en formen part.  
Per a poder adoptar acords, hauran de participar en les reunions, tant en la Comissió Paritària com en la permanent d'esta, directament o per representació, més de la mitat dels seus components per cada una de les dos parts representades, sent necessari el vot de la majoria absoluta de cada una de les dos parts  
Per als casos en què la Comissió Paritària no resolga sobre les sol·licituds plantejades, les dos parts, patronal i sindicats, acorden l'exprés sotmetiment als acords per a la solució autònoma de conflictes d'àmbit autonòmic.  
Els acords de la Comissió Paritària tindran el mateix valor que el text d'este conveni col·lectiu, d'acord amb el que disposa l'article 91.4 de l'Estatut dels Treballadors.  
8. S'assenyala com a domicili de la Comissió Paritària, als efectes de registre, l'Associació Empresarial de Residències i Servicis a Persones Dependents de la Comunitat Valenciana (AERTE), sítia a Benimàmet (46722 València), al carrer Vilamarxant 2, baix, esquerra. Als efectes de comunicació, s'habilita l'adreça de correu electrònic següent: vnvspikyj@idswa.tt  
9. Durant la vigència del present conveni, la Comissió Paritària quedarà integrada per les organitzacions següents:  
Per les organitzacions empresarials:  
Per la patronal  
AERTE  
Per les centrals sindicals  
FSS-CCOO-PV  
FSP-UGT-PV  
  
Article 10. Increment salarial  
Les taules salarials per als anys 2014, 2015 i 2016 seran les que s'adjunten al present conveni com annex I.  
  
  
CAPÍTOL II  
  
Article 11. Organització del treball  
L'organització del treball serà facultat de l'empresa, sense perjuí dels drets d'audiència, informació, negociació, etc., reconeguts als treballadors i treballadores i als seus representants en el present conveni, en l'Estatut dels Treballadors i la resta de normativa d'aplicació.  
  
  
CAPÍTOL III  
  
Article 12. Actualització de plantilles  
Les empreses vinculades per este conveni elaboraran les corresponents relacions de llocs de treball en cada un dels centres, i entregaran una còpia en el termini d'un mes des de la seua entrada en vigor als representants dels treballadors i treballadores o a la Comissió Paritària del conveni, per al seu coneixement.  
  
Article 13. Contracte de treball  
En desplegament del que disposa l'article 15 de l'Estatut dels Treballadors, les empreses afectades per l'àmbit del present conveni es regiran per les modalitats de contractació reflectides.  
  
En els contractes celebrats en les empreses afectades pel present conveni haurà de figurar expressament la seua denominació, la categoria professional, el lloc de treball a ocupar, així com les dades que es recullen en el model oficial de contracte i les que es deriven de la relació contractual entre les parts. D'acord amb la legislació, sobre els drets d'informació als representants legals dels treballadors i treballadores en matèria de contractació, se'ls facilitarà còpia bàsica del contracte de treball.  
Serà funció dels comités d'empresa i/o dels delegats i delegades del personal, així com de les seccions sindicals, la vigilància i control que allò exposat es complisca fidelment. En aquelles empreses on no existisquen representants dels treballadors i treballadores, la funció de vigilància i control la durà a terme la Comissió Paritària del conveni.  
  
1. Modalitats de contractació  
A) Contracte indefinit.  
B) Per obra o servici determinat: aplicable per a la prestació de servicis de duració incerta. La relació laboral romandrà vigent, per adscripció al centre de treball, mentres continue la prestació de l'activitat o servici per la qual es va establir la relació contractual, amb independència de l'empresa que la gestione.  
C) Acumulació de tasques: aplicable de manera selectiva, en cas d'increment conjuntural de la demanda de servicis assistencials i amb un duració màxima de dotze mesos dins d'un període de díhuit mesos, comptats a partir de la data de formalització de la contractació. No es podrà contractar un altre treballador o treballadora per al mateix lloc de treball pel qual s'haja celebrat un contracte d'esta modalitat fins a almenys un any després d'haver finalitzat el dit contracte. En cas de fer-ho, el contracte així celebrat es convertirà en indefinit.  
D) Contracte d'interinitat: quan es tracte de substituir treballadors amb dret a la reserva del lloc de treball, així com els casos de substitució de plantilla, entre altres, per causa de permís, vacacions, sanció, incapacitat temporal, descans per prescripció mèdica, excedència, etc., i així mateix per a cobrir temporalment un lloc de treball durant el procés de promoció o selecció per a la seua cobertura definitiva.  
  
El contracte de treball haurà d'identificar el treballador substituït i la causa de substitució, i indicar si el lloc de treball a exercir serà el del treballador substituït o el d'un altre treballador de l'empresa que passe a exercir el lloc d'aquell.  
E) Contracte en pràctiques: Tindran una duració no inferior a dotze mesos prorrogables fins al límit legal. Les retribucions per a estos contractes seran del 100 % del salari de la seua categoria.  
F) Contractació a temps parcial: Caldrà ajustar-se al que disposa la legislació vigent.  
En tot cas, per a cobrir possibles ampliacions de servicis, les empreses, abans de celebrar un altre contracte de treball a temps parcial, oferiran prèviament als treballadors incrementar el contracte fins a aconseguir la jornada màxima legal.  
  
2. Període de prova  
S'establix un període màxim de prova en la contractació, d'acord amb el que regula l'Estatut dels Treballadors, com seguix:  
Grup A: sis mesos.  
Grup B: dos mesos.  
Grup C: quaranta-cinc dies.  
Grup D: trenta dies.  
Grup E: quinze dies.  
El període de prova haurà de ser pactat per escrit i les parts contractants podran, durant la seua vigència, resoldre de manera unilateral i lliure la relació laboral sense necessitat de preavís i sense dret a cap indemnització.  
  
3. Extinció de contracte  
El preavís d'extinció de contracte que formule l'empresa haurà d'anar acompanyat de proposta de liquidació i amb quinze dies d'antelació al moment del cessament (quan el contracte siga de duració de 6 mesos o més), i l'empresa haurà d'abonar, com a indemnització als treballadors i treballadores, tants dies com falten per als quinze de preavís.  
  
La proposta de liquidació haurà d'especificar, amb total claredat, tots els conceptes que se li deuen al treballador o treballadora i les quanties corresponents.  
Totes les liquidacions hauran de contindre la firma d'un representant sindical. Este representant serà preferentment de la secció sindical del sindicat a què estiga afiliat el treballador o treballadora. Si no és possible l'anterior, firmarà un membre del comité d'empresa o delegat de personal, o un representant de la secció sindical del sindicat més representatiu.  
Quan la liquidació no compte amb el requisit del paràgraf anterior, la firma del treballador o treballadora només suposarà l'acreditació de la recepció de la notificació, sense tindre efectes alliberadors, llevat que el treballador o treballadora renuncie a tal dret de manera expressa.  
Quan s'extingisca la relació per dimissió del treballador o treballadora, haurà de preavisar a l'empresa amb l'antelació següent:  
Grup A: un mes.  
Grup B: vint-i-cinc dies.  
Grup C: vint dies.  
Grup D: quinze dies.  
Grup E: quinze dies.  
La falta de preavís establit facultarà l'empresa per a deduir de les parts proporcionals a abonar, en el moment de la liquidació als treballadors i treballadores, l'equivalent diari del seu salari base per cada dia que falte en el reglamentari preavís abans fixat.  
Als efectes d'aplicació d'este article s'establixen els grups següents:  
  
Grup A: director/a.  
Grup B: metge/essa, psicòleg/psicòloga, advocat/ada, coordinador/a d'infermeria, infermer/a, fisioterapeuta, treballador/a social, terapeuta ocupacional i coordinador/a de SAD, educador/a social  
Grup C: oficial administratiu/iva, TASOC, puericultor/a, tècnic/a superior en educació infantil, monitor/a, ajudant de coordinació de SAD i coordinador/a de servicis generals.  
Grup D: auxiliar administratiu/iva, auxiliar d'infermeria, auxiliar d'ajuda domicili i cuiner/a.  
Grup E: auxiliars de residència, subaltern/a i conductor/a de vehicle adaptat.  
  
Article 14. Ingrés i provisió de vacants  
Els llocs vacants indefinits o de nova creació indefinits seran coberts de conformitat amb el procediment següent:  
1. Convocatòria interna. Tindran dret de preferència a cobrir les vacants existents els treballadors i treballadores que pertanguen al mateix centre o servici en què es produïsca la vacant, i en cas de no existir treballadores o treballadors interessats, els de la resta de l'empresa, sempre que reunisquen les condicions que s'exigisquen per al desenrotllament del lloc de treball. Tots els treballadors i treballadores tindran dret a presentar-se a les dites places en igualtat de condicions.  
2. Convocatòria externa. Si la plaça no es cobrix a través del procediment anterior, es farà mitjançant oferta externa, i s'hauran de superar unes proves de capacitació per al treball a desenrotllar; les dites proves seran adequades al perfil del lloc de treball i seran públiques abans de la seua realització.  
3. En ambdós casos, les empreses elaboraran els criteris de selecció amb la participació dels representants dels treballadors  
  
Article 15. Estabilitat de plantilles  
1. Les empreses afectades per este conveni substituiran amb contractacions els treballadors/as que, per raó d'incapacitat temporal, vacacions, excedència, defunció, cessament, jubilació, acomiadament del treballador o qualsevol altra, deixen temporalment o definitivament de prestar els seus servicis en el centre o servici adjudicat.  
2. No obstant això, seran cobertes de manera prioritària amb treballadors o treballadores de la plantilla que no tinguen la jornada màxima legal.  
3. Estes contractacions es formalitzaran en un termini màxim de cinc dies. En els casos en què estiguen previstes amb una antelació de 48 hores o més, com ara les vacacions, les excedències, etc., les contractacions han d'estar formalitzades des del primer dia.  
  
Article 16. Adequació de plantilles  
Si com a conseqüència que en els plecs de condicions, l'Administració exigix una reducció de personal en els centres o servicis, la nova empresa adjudicatària respecte a l'anterior iniciarà conjuntament amb els representants dels treballadors i treballadores un procés negociador per a adequar la plantilla a la nova situació amb preferència de continuïtat, en tot cas, per al personal amb més antiguitat de la plantilla.  
  
  
Article 17. Clàusula de subrogació del personal  
A fi de mantindre l'estabilitat dels treballadors i treballadores en l'ocupació, aconseguir la professionalització del sector, i evitar en la mesura que siga possible la proliferació de contenciosos, les dos parts acorden la regulació següent:  
1. Al acabar la concessió d'una contracta, bé siga la gestió d'un centre o el servici d'ajuda domiciliària, els treballadors i treballadores de l'empresa contractista ixent passaran a estar adscrits a la nova titular de la contracta, qui se subrogarà en tots els drets i obligacions sempre que es done algun dels supòsits següents:  
a) Treballadors i treballadores en actiu que estiguen prestant els seus servicis amb una antiguitat mínima de cent vint dies en el centre o servici, siga quina siga la naturalesa o modalitat del contracte de treball. El dit termini d'antiguitat mínima, no serà aplicable en els casos en què la contractació s'haja produït per a substituir algun treballador o treballadora que tinga rescindida, de manera definitiva, la seua relació laboral amb l'empresa. Quan, en el període comprés en els 120 dies anteriors a la finalització de la contracta, el treballador o treballadora haja finalitzat un contracte de treball i celebrat un altre sense solució de continuïtat, sota la mateixa modalitat contractual o una altra, operarà igualment la subrogació.  
b) Treballadors i treballadores que en el moment del canvi de titularitat de la contracta es troben malalts, accidentats, en excedència, etc., sempre que hagen prestat els seus servicis en el centre de treball objecte de subrogació amb anterioritat a la suspensió del contracte de treball i que reunisquen l'antiguitat mínima establida en l'apartat a.  
  
c) Treballadors i treballadores amb contracte d'interinitat que substituïsquen algun dels treballadors mencionats en l'apartat anterior.  
d) Treballadors i treballadores de nou ingrés que, per exigències del client, s'hagen incorporat al centre com a conseqüència de l'ampliació del contracte dins dels cent vint últims dies.  
e) Les treballadores i treballadors incorporats per l'anterior titular a este centre de treball, dins dels últims cent vint dies, continuaran pertanyent a la dita empresa i no es produirà la subrogació esmentada, llevat que se n'acredite l'efectiva incorporació al centre per algun dels supòsits anteriors.  
2. La nova empresa adjudicatària del servici comunicarà, mitjançant telegrama o carta notarial, a l'empresa cessant i a la Comissió Paritària del present conveni, ser la nova adjudicatària del servici. De no complir-se este requisit, la nova empresa adjudicatària, automàticament i sense més formalitats, se subrogarà amb tots els treballadors i treballadores que presten servici en el centre de treball objecte del canvi d'adjudicació.  
3. L'empresa cessant haurà de comunicar, als treballadors i treballadores afectades, la pèrdua de l'adjudicació dels servicis, així com el nom de la nova empresa adjudicatària, tan prompte com tinga coneixement de les dites circumstàncies.  
4. La nova empresa adjudicatària haurà de respectar, als treballadors i treballadores, tots els drets laborals que tinguen reconeguts en l'empresa anterior, com ara categoria, salari, jornada, horari, antiguitat, etc. Així mateix, els treballadors i treballadores percebran, amb càrrec a l'empresa cessant al finalitzar l'adjudicació, la liquidació dels havers pendents (parts proporcionals de gratificacions extraordinàries, vacacions, etc.), que els puguen correspondre.  
Als efectes de deixar constància de l'anterior, entregarà a tots els treballadors i treballadores un document en què es reflectisca el reconeixement dels drets de l'empresa anterior, amb menció expressa a l'antiguitat i categoria, dins dels trenta dies següents a la subrogació.  
  
5. Als efectes de subrogació, l'empresa cessant haurà de posar a disposició de l'empresa adjudicatària, en un termini mínim de tres dies hàbils abans que comence la prestació del servici o des que tinga coneixement directe de la subrogació, la documentació següent:  
  
a) Certificació en què hauran de constar les treballadores i treballadors afectats per la subrogació, amb nom i cognoms, data de naixement, estat civil, DNI, número d'afiliació a la Seguretat Social, situació familiar (nombre de fills), categoria professional i, en general, qualsevol altra dada que, respectant el dret Constitucional a la intimitat del treballador o treballadora, li siguen requerits per l'empresa adjudicatària, als efectes de la subrogació.  
b) Fotocòpia de les nòmines dels tres últims mesos, o període inferior, segons siga procedent.  
c) Certificació de la Tresoreria de la Seguretat Social, així com declaració jurada, d'estar al corrent de pagament. Esta certificació haurà d'estar datada en algun dels tres últims mesos anteriors al canvi d'adjudicació.  
d) Fotocòpia del TC1 i TC2 de cotització a la Seguretat Social dels tres últims mesos, o període inferior, si és procedent.  
e) Fotocòpia dels contractes de treball subscrits amb les treballadores i treballadors afectats, en cas que s'hagen concertat per escrit. En els casos en què no existisca contracte per escrit, haurà d'entregar relació nominal de les treballadores i treballadors afectats, amb expressa menció de l'antiguitat reconeguda en l'empresa, així com qualsevol altra dada que, respectant el dret Constitucional a la intimitat, li siga requerit per l'empresa adjudicatària, als efectes de la subrogació.  
  
f) Qualsevol altre document que, respectant el dret Constitucional a la intimitat del treballador o treballadora, es requerisca com a necessari per a la subrogació.  
6. L'incompliment per part de l'empresa ixent dels requisits exposats en este article no eximix de l'obligatorietat de la subrogació per part de la nova empresa adjudicatària.  
7. Si l'empresa cessant té descoberts en la cotització de la Seguretat Social, de les treballadores i treballadors afectats per la subrogació, la nova empresa adjudicatària els subrogarà igualment, i estos hauran de formular, per a això, la corresponent denúncia davant de l'autoritat laboral contra l'empresa cessant i contra l'empresa principal contractant del servici.  
8. La nova empresa adjudicatària, d'acord amb la normativa vigent, quedarà eximida de qualsevol responsabilitat per descobert en les cotitzacions a càrrec de l'empresa cessant, i serà responsable subsidiari amb esta última l'empresari principal o contractant del servici.  
  
9. Els treballadors i treballadores que no hagen disfrutat de les seues vacacions reglamentàries abans de produir-se la subrogació, les disfrutaran íntegrament amb el nou adjudicatari del servici, el qual, no obstant això, només abonarà la part proporcional del període que li corresponga, i els treballadors i treballadores en disfrutaran de la resta, fins a completar el període vacacional, en qualitat de permís no retribuït. En qualsevol cas es respectarà el calendari vacacional que s'haja fixat.  
  
10. Si la subrogació implica treballadors i treballadores que fan la seua jornada en uns quants centres de treball, i el canvi d'adjudicació n'afecta un o més, l'empresa cessant i la nova adjudicatària del servici gestionaran la pluriocupació legal del treballador o treballadora. En estos casos les empreses afectades s'obliguen a col·laborar conjuntament en els supòsits d'IT, permisos, vacacions, excedències, etc., dels treballadors i treballadores pluriocupats, a fi que els que es troben en alguna de les situacions indicades anteriorment o qualsevol altra d'anàloga significació, seguisquen sempre el mateix règim en les empreses a què puguen pertànyer.  
11. El punt anterior només serà aplicable en cas que les empreses afectades, tenint preferència l'empresa cessant, no decidisquen que les treballadores i treballadors afectats únicament treballen per a una d'elles, sempre que siga en jornada completa.  
12. No desapareix el caràcter vinculant de la subrogació en cas que el contractant del servici el suspenga si l'empresa cessant o els treballadors i treballadores els contractes de treball dels quals s'hagen vist resolts per motius d'esta suspensió proven que el servici l'haja reiniciat la mateixa o una altra empresa.  
13. Els treballadors i treballadores d'un centre de treball el tancament del qual siga causa o conseqüència de l'obertura d'un altre del mateix contractant passaran a estar adscrits a este nou centre i s'incorporaran a la plantilla de l'empresa adjudicatària del servici del nou centre.  
14. Igualment la nova empresa haurà de respectar les garanties sindicals d'aquells delegats de personal, membres del comité d'empresa i delegats sindicals, afectats per la subrogació.  
15. La relació laboral entre l'empresa cessant i les treballadores i treballadors afectats, només s'extingirà en el moment en què es produïsca la seua subrogació per la nova empresa adjudicatària del servici.  
  
16. L'aplicació d'este article serà de compliment obligatori per a les parts afectades pel canvi d'adjudicació de servici: empresa cessant, nova empresa adjudicatària del servici i empresa contractant, siga quin siga el seu estatus o configuració jurídica i el personal afectat.  
  
Article 18. Mobilitat funcional  
La mobilitat funcional en l'empresa s'efectuarà d'acord amb les titulacions acadèmiques o professionals necessàries per a exercir la prestació laboral i amb respecte a la dignitat del treballador.  
La mobilitat en el lloc de treball només serà possible excepcionalment, si hi ha raons tècniques i organitzatives (accidents, IT imprevista i aquelles contingències que no es puguen preveure amb antelació), estan justificades les necessitats peremptòries de l'activitat i esta situació és comunicada prèviament als representants dels treballadors i treballadores.  
Si cal destinar els treballadors i treballadores a tasques corresponents a una categoria inferior, serà necessari l'informe previ del comité d'empresa, els delegats de personal o delegats sindicals, i els treballadors i treballadores percebran durant eixe temps el salari corresponent a la seua categoria professional.  
Per als treballs d'inferior categoria no es podran superar mai els tres mesos en un període d'un any o de sis mesos en tres anys.  
Quan es destine els treballadors i treballadores a tasques corresponents a una categoria superior, però no en procedisca legalment l'ascens, els treballadors i treballadores tindran dret a la diferència retributiva entre la categoria assignada i la funció que realment realitzen.  
  
  
CAPÍTOL IV  
Formació  
  
Article 19. Comissió sectorial de formació  
En el marc del present conveni es constituirà, en el termini màxim de 6 mesos, la comissió sectorial de formació, que estarà composta al 50 % per les parts firmants del conveni, igualment es comunicarà la seua constitució a les comissions del FORCEM o a aquelles que les substituïsquen, tant en l'àmbit de la Comunitat Valenciana com en l'estatal.  
  
Article 20. Principis generals  
De conformitat amb el que preveu l'article 23 de l'Estatut dels Treballadors, i per a facilitar la seua formació i promoció professional, les treballadores i treballadors afectats pel present conveni tindran dret a veure facilitada la realització d'estudis per a l'obtenció de títols acadèmics o professionals reconeguts oficialment, a la realització de cursos de perfeccionament professional organitzats per la mateixa empresa o altres organismes.  
L'empresa i la representació dels treballadors i treballadores reconeixen com a dret, derivat de la relació laboral, el de la formació i promoció en el treball.  
La formació i capacitació del treballador o treballadora que preste servicis en l'empresa i, d'acord amb les necessitats de la dita empresa, està oberta, sense discriminació de cap tipus i amb les úniques limitacions que puguen provindre de la capacitat i els coneixements previs que hauran de ser acreditats individualment.  
Un factor bàsic per a incrementar la motivació i la integració dels treballadors i treballadores, i crear un mecanisme eficaç i indispensable per a articular la promoció, és la formació. En conseqüència la formació haurà de passar a un primer pla en la preocupació de l'empresa, per la qual cosa esta es compromet a vincular la formació als distints processos de la carrera dels treballadors i treballadores, i a la promoció.  
  
  
Objectius de la formació  
La formació professional en l'empresa s'orientarà cap als objectius següents:  
A) Adaptació del titular al lloc de treball i a les seues modificacions.  
  
B) Actualització i posada al dia dels coneixements professionals exigibles en la categoria i lloc de treball.  
C) Especialització, en els seus diversos graus, en algun sector o matèria del treball.  
D) Facilitar i promoure l'adquisició, als treballadors i treballadores, de títols acadèmics i professionals.  
E) Coneixements d'idiomes nacionals i estrangers.  
F) Adaptar la mentalitat dels treballadors i treballadores cap a una direcció participativa.  
G) Ampliació dels coneixements dels treballadors i treballadores que els permeten prosperar i aspirar a promocions professionals i a l'adquisició dels coneixements corresponents a altres llocs de treball.  
H) Conéixer les condicions laborals del seu lloc de treball en evitació de riscos laborals i promoció d'hàbits saludables.  
I) Afavorir l'accés de la dona a categories superiors i a llocs directius.  
J) Desenrotllar plans de formació orientat a l'adquisició de competències professionals dels treballadors a través de processos formatius que puguen ser objecte d'acreditació.  
  
Article 21. Desenrotllament de la formació  
1. El personal amb almenys un any d'antiguitat en l'empresa té dret a un permís retribuït de vint hores anuals de formació professional per a l'ocupació, vinculada a l'activitat de l'empresa, acumulables per un període de fins a cinc anys. El dret es considerarà complit en tot cas quan el treballador puga realitzar les accions formatives dirigides a l'obtenció de la formació professional per a l'ocupació en el marc d'un pla de formació desenrotllat per iniciativa empresarial o compromés per la negociació col·lectiva. Sense perjuí de l'anterior, no podrà comprendre's en el dret a què es referix este apartat la formació que haja d'impartir obligatòriament l'empresa a càrrec seu d'acord amb el que preveuen altres lleis.  
2. La formació s'impartirà preferentment durant l'horari laboral. En el cas d'aquells cursos que es programen fora de la jornada laboral del treballador o treballadora, el 50 % del temps empleat en la formació serà considerat com a jornada efectiva de treball.  
Quan la formació tinga com a finalitat l'adaptació a les modificacions operades en el lloc de treball, el seu cost anirà a càrrec de l'empresa, sense perjuí de la possibilitat d'obtindre a este efecte els crèdits destinats a la formació. El temps destinat a la formació per a l'adaptació a les modificacions operades en el lloc de treball es considerarà en tot cas temps de treball efectiu.  
3. Els treballadors de l'empresa, i especialment els que exercisquen llocs de treball de comandament orgànic, estan obligats a prestar el seu suport ple al pla de formació, quan li siga requerit en les activitats que hi exercisquen i en l'àrea de la seua competència.  
4. La formació dels treballadors s'efectuarà a través de la mateixa empresa o mitjançant concert amb centres oficials o reconeguts, i es realitzarà preferentment en els locals de l'empresa  
5. Els treballadors assistents als cursos programats hauran de presentar necessàriament un comunicat d'assistència, així com una memòria en què es recullen les matèries estudiades en el dit curs. A esta memòria tindran accés els treballadors i treballadores als qui puga resultar d'interés.  
6. Els treballadors de l'empresa podran presentar, a la representació legal dels treballadors o directament a la direcció, suggeriments relatius a millorar aspectes i activitats concretes del pla de formació. Els dits suggeriments es faran arribar a la Comissió Sectorial de Formació.  
  
7. Tots els treballadors, independentment del grup professional a què pertanguen, tindran accés als cursos, seminaris conferències, etc., de formació, reconversió o perfeccionament que organitze l'empresa sempre que estiga relacionat amb el seu lloc de treball.  
8. De conformitat amb el que preveu l'article 23 de l'Estatut dels Treballadors i per a facilitar la formació i la promoció professional en el treball, les treballadores i treballadors afectats pel present conveni tindran dret a l'adaptació de la jornada ordinària de treball per a l'assistència a cursos de formació, o a la concessió del permís oportú de formació o perfeccionament professional amb reserva de lloc de treball.  
  
  
Article 22. Cost de la formació  
Per a portar a terme els plans de formació elaborats per la Comissió Sectorial de Formació del conveni, que es desenrotllen en virtut dels distints acords nacionals de formació o la normativa que ho substituïsca, les empreses afectades pel present conveni col·lectiu hauran de sol·licitar els fons necessaris per al seu finançament en la forma i condicions establides en el dit acord.  
  
Article 23. Certificat d'assistència  
Els certificats d'assistència i aprofitament, així com les valoracions i qualificacions obtingudes en els dits cursos, es faran constar en l'expedient dels treballadors i treballadores que hi assistisquen i tindran rellevància per a la seua promoció professional.  
Article 24. Criteris de selecció per a l'assistència a cursos  
Tindran preferència per a l'assistència a cursos els treballadors i treballadores que hagen participat en menys ocasions i els que estiguen exercint llocs de treball relacionats directament amb la matèria objecte del curs. Les decisions respecte d'això seran adoptades entre l'empresa i els representants del personal de mutu acord, i en cas de no haver-ne, per la Comissió Sectorial de Formació a la vista de les sol·licituds  
  
  
CAPÍTOL V  
Seguretat i salut laboral  
  
Article 25. Comissió sectorial de seguretat i salut  
En el marc del present conveni i com a òrgan de participació en la matèria, es constituirà, en el termini màxim de 6 mesos, la comissió sectorial de seguretat i salut laboral, que tindrà una composició paritària de quatre membres per cada una de les parts firmants del conveni. La dita comissió tindrà com a objectiu coordinar el desenrotllament efectiu de la Llei de Prevenció de Riscos Laborals i dels acords adoptats en el present conveni per al sector.  
  
Article 26. Salut laboral  
Els treballadors i treballadores tenen dret a una protecció eficaç en matèria de seguretat i salut en el treball. El mencionat dret suposa l'existència d'un correlatiu deure de l'empresari de protecció dels treballadors davant dels riscos laborals. Així mateix, té el dret de participar en la política de la seua empresa o centre de treball. Els treballadors i treballadores hauran de cooperar amb l'empresari perquè puga garantir unes condicions de treball que siguen segures i no comporten riscos per a la seguretat i salut  
En el marc de les seues responsabilitats, l'empresari realitzarà la prevenció dels riscos laborals mitjançant l'adopció de totes les mesures que siguen necessàries, i a través d'una acció permanent, a fi de perfeccionar els nivells de protecció existents. L'empresa garantirà als treballadors i treballadores la vigilància periòdica del seu estat de salut en funció dels riscos inherents al treball que realitzen i a l'ambient laboral en què es desenrotlle. Esta vigilància només podrà dur-se a terme quan el treballador preste el seu consentiment. D'este caràcter voluntari només s'exceptuaran ?amb un informe previ dels representants dels treballadors, o en cas de no haver-hi, de la Comissió Paritària del conveni- els supòsits en què la realització dels reconeixements siga imprescindible per a avaluar els efectes de les condicions de treball sobre la salut dels treballadors o per a verificar si l'estat de salut del treballador pot ser perillosa per a si mateix, per als altres treballadors o per a altres persones relacionades amb l'empresa.  
  
En tot cas, s'haurà d'optar per la realització d'aquells reconeixements o proves que causen les menors molèsties al treballador i que siguen proporcionals al risc. Es duran a terme respectant el dret a la intimitat i a la dignitat de la persona, i a la confidencialitat de tota la informació relacionada amb el seu estat de salut. L'accés a la informació mèdica de caràcter personal es limitarà al personal metge i a les autoritats sanitàries. Els resultats de la vigilància de la salut seran comunicats als treballadors afectats i no podran ser usats amb fins discriminatoris ni en perjuí seu.  
Els treballadors tenen dret a ser informats sobre totes les qüestions de salut laboral que afecten l'empresa en el seu conjunt, com de cada tipus de lloc de treball o funció.  
Quan els treballadors i treballadores desenrotllen les seues activitats en contacte directe amb usuaris que patisquen qualsevol malaltia infecto-contagiosa, hauran de ser informats de la dita circumstància per les empreses, les quals hauran de facilitar-los els mitjans de protecció necessaris per a evitar contagis.  
L'empresa haurà de consultar als treballadors, i permetre'ls la participació, en el marc de totes les qüestions que afecten a la seguretat i a la salut en el treball, i en particular, en l'elaboració dels plans de prevenció i en les avaluacions de riscos que hagen de realitzar-se, tot això de conformitat amb la Llei de Prevenció de Riscos Laborals (d'ara en davant, LPRL).  
Així mateix, l'empresari haurà de consultar els treballadors, amb caràcter previ, la contractació dels servicis de prevenció.  
En les empreses que compten amb representants dels treballadors, seran ells els qui exerciran els drets d'informació, consulta i participació, sense perjuí dels drets que la LPRL atribuïx als treballadors.  
  
Els delegats de prevenció són la representació autònoma dels treballadors en matèria de salut i seguretat. Donada la importància que la LPRL atribuïx a estos delegats, i amb l'objectiu que puguen complir amb les funcions que l'esmentada Llei els encomana, disposaran d'un crèdit horari mínim anual de 40 hores per a la seua formació en matèria de prevenció de riscos laborals, sense càrrec al crèdit horari sindical que si és el cas tinguen, ni del previst per a l'exercici de les facultats i competències previstes en la LPRL. Este temps dedicat a la formació serà considerat a tots els efectes temps de treball i el seu cost no recaurà mai sobre els delegats de prevenció. La formació en matèria de prevenció haurà de ser facilitada i costejada pels empresaris i convindran la seua realització amb les organitzacions sindicals.  
  
Així mateix, els delegats de prevenció disposaran d'un crèdit horari addicional de 15 hores mensuals per al desenrotllament de les funcions que la LPRL els encomana. A este nombre d'hores no es podran computar les que s'utilitzen en aquelles situacions que la Llei contempla i per a les quals s'habilita un crèdit horari específic.  
Dins dels plans formatius que les empreses han d'escometre anualment i de conformitat amb l'article 19 de la LPRL, cada any s'impartirà a cada treballador/a una formació teòrica i pràctica de 10 hores mínimes. El disseny, la duració i els continguts de la dita formació el durà a terme la Comissió Sectorial de Formació.  
La formació es facilitarà tant en el moment de la contractació, com quan es produïsquen canvis en les funcions o s'introduïsquen noves tecnologies o canvis en els equips de treball.  
La formació haurà d'estar centrada específicament en el seu lloc de treball i adaptar-se a l'evolució dels riscos. S'haurà d'impartir, sempre que siga possible, dins de la jornada de treball, o a falta d'això, en altres hores amb descompte en la jornada laboral del temps invertit en la formació.  
La LPRL i la resta de normativa d'aplicació serà el referent que guie les actuacions de l'empresari en matèria de salut i seguretat, i constituiran el mínim necessari d'aplicació amb la finalitat de previndre els riscos laborals i promoure la millora de les condicions de treball.  
  
Salut laboral i drogodependències  
El consum de drogues legals i il·legals implica problemes de salut amb repercussions individuals i col·lectives. L'inici o increment del consum de drogues (fonamentalment alcohol i tabac) en el medi laboral ve en molts casos determinat per condicions de desocupació, precarietat o males condicions de treball. D'ací que s'estime convenient incloure en este conveni el següent pla integral en els vessants preventiu, assistencial, reinsertiu, participatiu, no sancionador, voluntari i planificat:  
  
· Preventiu  
Es posaran en pràctica mesures educatives, informatives i formatives que motiven la reducció i l'ús inadequat de drogues i promocionen hàbits saludables. Així mateix, es potenciarà la modificació de factors de risc i la millora de les condicions de treball.  
· Assistencial i voluntari  
Es facilitarà tractament a aquells treballadors i treballadores que ho sol·liciten voluntàriament. A este efecte, els servicis de prevenció realitzaran i aplicaran programes d'assistència específics.  
· Reinsertiu  
L'objectiu fonamental de tota acció és tornar la salut al reballador o treballadora i facilitar-li la reincorporació al seu lloc de treball.  
  
· No sancionador  
Tot treballador o treballadora que s'aculla a un programa de tractament no podrà ser objecte de sanció o acomiadament i se li assegurarà la reincorporació immediata al lloc de treball. Durant este període el treballador passarà a situació d'excedència forçosa amb reserva de lloc de treball sense dret a retribució.  
En cas que el treballador o treballadora no s'acollisca al mencionat programa de tractament podria ser objecte de sanció o acomiadament procedent.  
· Participatiu  
Tota iniciativa empresarial relacionada amb la salut laboral i/o drogodependències serà consultada, amb caràcter previ, als representants dels treballadors o a falta d'això als treballadors.  
La Comissió Paritària del conveni concretarà les mesures ací exposades en el programa d'actuació que serà aplicable.  
  
CAPÍTOL VI  
  
Article 27. Jornada i horari de treball  
1. La jornada tindrà caràcter anual de 1.784 hores.  
2. Els treballadors i treballadores tindran dret a un descans mínim setmanal de 2 dies sense interrupció, i gaudiran com a mínim d'un cap de setmana lliure (dissabte i diumenge) al mes, i es fixaran, a este efecte ?de mutu acord entre l'empresa i els representants dels treballadors i treballadores?, criteris de rotació entre els que treballen en un mateix servici.  
3. Els treballadors del Servici d'Ajuda a Domicili amb contracte a temps parcial faran la jornada de manera continuada, excepte pacte exprés de les parts, o servicis que per vindre expressament determinats per l'Administració, hagen de realitzar-se en jornada partida.  
Les empreses es comprometen a augmentar les jornades parcials, fins a la jornada màxima setmanal establida en el present conveni, a mesura que vagen sorgint nous servicis; sempre que l'augment de jornada resulte compatible amb la zona geogràfica i l'horari que faran els treballadors, i a este efecte tindran preferència els treballadors i treballadores amb més antiguitat.  
La prestació del Servici d'Ajuda a Domicili tindrà lloc en horari diürn, i la prestació en dies laborables es farà de dilluns a divendres, a excepció de les jornades establides per a cobrir els servicis dels dissabtes, diumenges i festius, i les establides a fi d'atendre servicis nocturns.  
  
4. Els treballadors que utilitzen pantalles d'ordinador, amb exposicions de 2 o més hores, continuades, i no puguen fer xicotetes interrupcions o alternances amb altres tasques, disposaran d'una pausa de 15 minuts per cada dos hores de treball amb ordinador.  
5. Es considerarà com a temps de treball efectiu el descans de 30 minuts durant la jornada continuada, així com el temps proporcional en aquelles jornades continuades de 6 o més hores.  
6. Tindran totes la consideració de treball efectiu, tant les hores que es dediquen a l'assistència als usuaris, com les utilitzades en desplaçaments entre servicis i les que es destinen a reunions de coordinació i control.  
7. No es podran fer més de nou hores de treball efectiu, llevat que medie un mínim de dotze hores entre el final d'una jornada i el començament de la següent, i sempre de mutu acord entre l'empresa i els representants dels treballadors i treballadores.  
8. A causa de la idiosincràsia del centre i a la seua missió de servici continuat les 24 hores del dia, les hores d'excés sobre la jornada habitual que hagen de fer-se, en funció de la cobertura de les possibles vacants temporals i esporàdiques, tindran per si mateix la consideració d'hores extraordinàries.  
a) També tindran la consideració d'hores extraordinàries, aquelles que considerades en el seu conjunt diari, setmanal, mensual, o anual, excedisquen la jornada pactada en el present conveni.  
b) La realització de les dites hores extraordinàries serà voluntària per a situacions excepcionals i es pactaran amb els representants dels treballadors i treballadores.  
c) Les dites hores, tant si es compensen de manera horària, com si s'han d'abonar, tindran un recàrrec del 75 % sobre el valor del salari/hora ordinària.  
d) Formula del càlcul hora ordinària:  
  
Salari base (7 dies) + plusos percebuts (7 dies) + pagues extres (7 dies)   
hores setmanals  
40  
  
  
e) La seua remuneració s'efectuarà a raó de l'import unitari per a cada categoria a un tant alçat, fixat pel present conveni.  
f) Les dites hores no podran, en tot cas, superar el límit màxim legal que establisca l'ordenament jurídic.  
9. Anualment, i en el primer mes de cada any, l'empresa, amb l'acord previ amb el comité d'empresa, delegats de personal i seccions sindicals, elaborarà un calendari en què s'establisquen els torns i els horaris, i en publicarà una còpia en el tauler d'anuncis. A més, trimestralment es revisarà el còmput d'hores, a fi d'intentar corregir els excessos que s'hi hagen produït.  
  
Article 28. Torn fix per raons especials  
el treballador que tinga sota la seua custòdia un menor d'edat amb una minusvalidesa reconeguda per l'organisme competent tindrà dret a la realització de torn fix al centre de treball o servici en què realitze les seues funcions.  
La concessió d'estos torns no podrà superar el 20 % dels treballadors assignats a cada servici del centre o servici, i s'establiran de mutu acord entre l'empresa i els representants dels treballadors i treballadores.  
  
Article 29. Vacacions  
1. El període de vacacions anuals serà retribuït amb l'equivalent al salari base i la resta de plusos que es perceba.  
2. La duració es fixa en un mes natural, que s'ha de disfrutar-se de manera continuada, en els mesos de juny, juliol, agost i setembre, llevat que hi haja un pacte exprés a este efecte entre l'empresa i els representants dels treballadors, i es respectaran sempre els criteris següents:  
a) El règim de torns de vacacions s'establirà pel sistema de rotació del personal en el període vacacional. El dit sistema serà anual i es farà el primer any per acord, i si no n'hi ha, mitjançant sorteig entre els treballadors i treballadores.  
A este efecte es constituiran els corresponents torns de vacacions amb una antelació, de, com a mínim, 4 mesos al començament del període vacacional.  
b) L'inici del període de vacacions o de gaudi de les festes abonables no pot coincidir amb un dia de descans setmanal, de forma i manera que en estos casos es consideraran iniciades les vacacions l'endemà del descans setmanal. No s'inclouran com a període vacacional els festius que no siguen diumenge. Si la tornada de les vacacions coincidix amb el dia lliure, s'haurà de respectar i el treball es reiniciarà l'endemà.  
  
c) Quan el període de vacacions fixat en el calendari de vacacions de l'empresa coincidisca en el temps amb una incapacitat temporal derivada de l'embaràs, el part o la lactància natural o amb el període de suspensió del contracte de treball previst en l'article 48.4 i 48.bis de l'ET, es tindrà dret a disfrutar les vacacions en data diferent de la de la incapacitat temporal, o a la del gaudi del permís que per aplicació del dit precepte li pertoca, al finalitzar el període de suspensió, encara que haja acabat l'any natural a què corresponguen.  
  
d) En cas que el període de vacacions coincidisca amb una incapacitat temporal per contingències diferents de les assenyalades en el paràgraf anterior que impossibilite que el treballador les disfrute, totalment o parcialment, durant l'any natural a què corresponen, el treballador podrà fer-ho una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat. En aquells casos en què no s'haja completat l'any de treball efectiu, tindran dret a la part proporcional i es computaran per mes sencer les fraccions inferiors a este període.  
3. Quan les vacacions no es disfruten de manera continuada, la seua duració serà de 30 dies naturals.  
4. Si, per necessitats del servici, amb acceptació de l'afectat o amb la sol·licitud prèvia expressa del treballador o treballadora, i previ coneixement dels representants legals, algun treballador gaudix de les seues vacacions fora del període establit, esta situació no afectarà la rotació del torn dels altres treballadors que s'hi puguen veure implicats.  
  
  
CAPÍTOL VII  
  
Article 30. Estructura retributiva  
Les retribucions s'abonaran mensualment i seran percebudes pel personal, com a màxim, als cinc dies naturals a la finalització del mes, amb l'única excepció de les percepcions de còmput superior al mes. L'estructura retributiva del present conveni serà la següent:  
a) Salari base. És la part de la retribució dels treballadors fixada per unitat de temps i en funció del seu grup i categoria professional, amb independència de la remuneració que corresponga per lloc de treball específic o qualsevol altra circumstància i que queden reflectides en la taula salarial del present acord.  
b) Gratificacions extraordinàries. S'abonaran dos pagues extraordinàries, amb meritació semestral, la primera amb meritació de l'1 de gener al 30 de juny i abonament abans del dia 20 del mes de juny, i la segona amb meritació de l'1 de juliol al 31 de desembre i abonament abans del dia 15 de desembre, equivalents a una mensualitat de salari base.  
Estes dos pagues seran proporcionals si la prestació del servici al venciment dels mesos indicats és inferior a sis mesos. Per acord entre l'empresa i els representants legals dels treballadors, les pagues extraordinàries es podran prorratejar. Si no hi ha representants legals, se sol·licitarà autorització a la Comissió Paritària.  
  
c) Plus de nocturnitat. S'establix el mateix en la quantia reflectida en la taula salarial, per nit treballada.  
d) Plus de festius. S'establix el mateix en la quantia reflectida en la taula salarial, per festiu treballat.  
e) Plus de diumenges i festius. Els treballadors del Servici d'Ajuda a Domicili que hagen de treballar en diumenge o festiu percebran les retribucions dels dits dies incrementades en un 50 %. S'exceptuen d'este increment els treballadors contractats exclusivament per a prestar servicis en estos dies  
f) Plus compensatori. S'establix un complement denominat «plus compensatori», que s'abonarà als treballadors i treballadores que realitzen tasques en diumenge en aquelles empreses que, a l'entrada en vigor del present conveni, estiguen abonant algun complement per esta circumstància. La seua quantia es recull en la taula salarial del present conveni  
g) Plus de major responsabilitat. Quan algun treballador exercisca tasques de coordinació dins del seu grup professional se li retribuirà un plus del 5 % del salari base.  
h) Plus d'assistència. S'establix segons les taules. Té caràcter mensual incloent vacacions. Este plus patirà una minoració del 25 % del seu import mensual en cas d'inassistència al lloc de treball d'un dia al mes; d'un 50 %, en cas d'inassistència al lloc de treball de dos dies al mes, i d'un 75 %, en cas d'inassistència al lloc de treball de tres o més dies al mes. Estes minoracions no tindran efecte en els supòsits en què la inassistència al lloc de treball siga per causes degudes a incapacitat temporal derivada de malaltia greu o que comporte internament hospitalari, inclòs les intervencions quirúrgiques ambulatòries, accident laboral o malaltia professional i la concessió d'algun dels permisos reglats per la legislació i el present conveni.  
  
  
Article 31. Complement personal de garantia  
Els treballadors i treballadores que van percebre alguna quantitat com a CPG no en veuran disminuït ni incrementat l'import per l'aplicació del present conveni.  
  
Article 32. Retribucions en cas d'incapacitat temporal  
S'establix un salari de compensació la quantia del qual serà la necessària per a aconseguir el 100 %, en casos d'incapacitat temporal causada per accident laboral o malaltia professional.  
  
Article 33. Gastos de desplaçaments i comunicacions telefòniques  
1. Quan per a la realització del servici siga necessària la utilització de mitjans de transport, els gastos de desplaçament dels treballadors i treballadores aniran a càrrec l'empresa, de qualsevol de les formes següents:  
a) Fent-se càrrec de l'import del transport en mitjans públics (autobús, taxi, etc.).  
b) Facilitant el transport amb vehicle de l'empresa  
c) Abonant 0,19 euros per quilòmetre, si el treballador es desplaça amb el seu propi vehicle. El preu de km/h serà incrementat en la quantitat que en cada moment l'orde EHA/3771/2005, de 2 de desembre, o una altra que la substituïsca, establisca.  
Aquells desplaçaments que tinguen lloc des de la seu de l'empresa al primer domicili de l'usuari, i de l'últim domicili de l'usuari a la seu de l'empresa, seran considerats gastos de desplaçament, sempre que els treballadors estiguen obligats a utilitzar el vehicle propi dins de la jornada laboral.  
2. En els casos en què en els desplaçaments realitzats en el desenrotllament de les funcions laborals dels treballadors, hagen de fer algun menjar o pernoctar fora del domicili del centre de treball, l'empresa correrà amb els gastos i avançarà els diners necessaris, i el personal, posteriorment, haurà de justificar els gastos amb la presentació de les factures corresponents.  
3. Així mateix, en el Servici d'Ajuda a Domicili, l'empresa negociarà amb els representants dels treballadors la manera de reintegrar els gastos en telefonades que el treballador haja de realitzar per a comunicar qualsevol tipus d'incidències dins del desenrotllament del seu treball.  
  
  
Article 34. Subvenció del permís de conduir  
S'abonarà el 100 % per a l'obtenció del permís de conduir sempre que siga l'empresa la que ho sol·licite als treballadors i treballadores, o estiga obligat per imperatius legals, així com els gastos derivats de la renovació dels permisos de conduir que siguen imprescindibles per a la seua labor professional.  
  
Article 35. Bestretes salarials  
El treballador o treballadora i, amb la seua autorització, els seus representants legals, tindran dret a percebre, sense que arribe el dia assenyalat per al pagament, bestretes a compte del treball ja realitzat; per a la concessió de bestretes superiors a la xifra indicada, serà necessari l'acord entre l'empresa i el treballador o treballadora, tant en la quantia com en el termini de devolució.  
  
Article 36. Clàusula de desvinculació  
La no-aplicació del règim salarial, així com la modificació de les condicions establides en el present conveni, es durà a terme en les circumstàncies i amb els condicionants establits en la legislació vigent en cada moment.  
Per als casos en què en un àmbit inferior, durant el preceptiu període de consultes, no s'haja produït acord entre la part empresarial i la representació sindical o comissió ad hoc, respecte a la inaplicació salarial (article 82.3 de l'Estatut dels Treballadors), les parts hauran de dirigir-se a la Comissió Paritària, la qual en el termini màxim de 7 dies haurà de resoldre sobre l'assumpte plantejat. En cas de desacord en el si de la Comissió Paritària, les parts se sotmetran al procés de solució extrajudicial de conflictes previst en este conveni. Es considerarà esgotat el tràmit d'intervenció prèvia de la Comissió Paritària, quan transcórrega el termini màxim de set dies a comptar des que la discrepància sga plantejada sense que hi haja pronunciament de la Comissió Paritària.  
  
En cas d'inexistència de representació unitària o sindical del personal en l'empresa, plantejada la inaplicació salarial (article 82.3 de l'Estatut dels Treballadors), l'empresa i/o la comissió específica ad hoc constituïda en l'àmbit de l'empresa hauran d'informar la Comissió Paritària en un termini màxim de set dies comptats des de l'inici de les negociacions respecte de tals modificacions, així com del resultat de les dites negociacions. En cas de desacord se seguirà el procediment establit en el paràgraf anterior.  
  
Article 37. Dies festius   
Els dies festius del calendari laboral oficial, així com els que es regulen o puguen regular-se per normativa ministerial, autonòmica, municipal o per conveni, quan el treballador o treballadora els treballe, a més del gaudi del dia de descans en una altra data, seran compensats amb la quantia econòmica reflectida en l'article 30, apartat d del present conveni i amb dos hores de descans a disfrutar de mutu acord entre ell/a i l'empresa. De la compensació econòmica i del descans de dos hores estan exempts els treballadors del Servici d'Ajuda a Domicili, que tenen regulada la seua percepció en l'article 30 apartat e.  
  
  
Article 38. Rebuts de salaris  
és ineludible que s'estenguen els rebuts de salaris justificatius, així com es fa patent l'obligatorietat per part dels treballadors de firmar i arreplegar-los. En cas d'abonament per mitjà de transferència bancària, l'ingrés en el compte del treballador o treballadora, servirà de justificant del pagament, però no substituirà l'obligació de lliurament del rebut de salaris.  
La firma dels treballadors només suposarà l'acreditació de la recepció de les quantitats assenyalades, i no tindrà efectes alliberadors.  
Els dits rebuts, degudament autoritzats, hauran de contindre perfectament desglossats i especificats tots els conceptes salarials, així com les hores realitzades, les retencions, les cotitzacions, les tributacions i les bases de càlcul.  
Per a fer efectius els dits abonaments es farà servir qualsevol dels sistemes legalment autoritzats, a juí i arbitri de l'empresa (xecs, transferències, etc.)  
  
CAPÍTOL VIII  
  
Article 39. Llicències retribuïdes  
Els treballadors i treballadores, previ avís i justificació, excepte en cas d'urgència justificada, podran absentar-se del treball amb dret a remuneració, per algun dels motius i pel temps següent:  
A) Quinze dies naturals en cas de matrimoni o decisió formal adoptada per la parella per a viure en comú. No es podrà reincidir en el gaudi del permís per este concepte fins passats 5 anys en l'empadronament comú, i no podran ser absorbits pel període vacacional en cas de coincidència.  
B) Tres dies naturals en els casos de naixement, adopció o acolliment preadoptiu o permanent de fill/a. El pare tindrà dret a tres dies naturals a partir del fet causant, més els tretze dies que recull la Llei Orgànica 3/2007, de 22 de març, per a la igualtat efectiva de dones i hòmens  
C) Tres dies naturals, en els casos de naixement o adopció de fill de parents, fins al segon grau de consanguinitat o afinitat. En cas que el treballador o treballadora necessite fer un desplaçament, o per causa realment justificada, el termini es veurà ampliat a cinc dies. Podran ampliar-se estos dies descomptant-los de les vacacions, amb la sol·licitud prèvia del treballador o treballadora.  
D) Tres dies naturals en els casos de malaltia greu, hospitalització clínica, o domiciliària degudament acreditada, o intervenció quirúrgica amb hospitalització o sense que necessite repòs domiciliari de parents fins al segon grau de consanguinitat o afinitat. En cas que el treballador o treballadora necessite fer un desplaçament, o per causa realment justificada, el termini es veurà ampliat a cinc dies. Podran ampliar-se estos dies descomptant-los de les vacacions, amb la sol·licitud prèvia del treballador o treballadora. La disposició d'estos dies de permís es podrà adaptar mentres dure el fet causant  
E) Tres dies naturals en els casos de defunció de parents fins al segon grau de consanguinitat o afinitat. A partir de l'endemà del coneixement de la defunció, amb l'única excepció que el treballador o treballadora sol·licite disfrutar d'esta llicència retribuïda des del mateix dia que succeïx, previ a l'inici de la jornada laboral. En cas que necessite fer un desplaçament, o per causa realment justificada, el termini es veurà ampliat a cinc dies. Podran ampliar-se estos dies descomptant-los de les vacacions, amb la sol·licitud prèvia del treballador o treballadora.  
  
F) Un dia per trasllat del domicili habitual.  
G) Pel temps indispensable, per al compliment d'un deure inexcusable de caràcter públic i personal.  
Als efectes del conveni, es consideren deures inexcusables de caràcter públic i personal, entre altres els següents:  
1. Expedició i renovació del DNI, permís de conducció, passaport i certificats, i registres d'organismes oficials, etc.  
2. Citacions de jutjat, comissaries, Delegació de Govern i els derivats d'una consulta electoral.  
H) Exercici de càrrec públic de representació. Quan el compliment del deure mencionat supose la impossibilitat de prestació del treball degut en més del 20 % de les hores laborals en un període de tres mesos, l'empresa podrà passar el treballador o treballadora afectat en la situació d'excedència que regula l'article 44 del present conveni.  
  
I) El temps imprescindible per a assistir a consulta mèdica, el treballador i treballadora, o els seus fills menors d'edat o majors d'edat dependents, sempre que siga en el sistema públic sanitari o centres concertats.  
J) Als permisos necessaris per a concórrer a exàmens, quan curse amb regularitat estudis per a la consecució de títols oficials acadèmics o professionals, tenint en compte que d'estos permisos únicament seran retribuïts els corresponents a exàmens eliminatoris. Els treballadors i treballadores gaudiran d'este permís el dia natural en què tinga l'examen, si presta els seus servicis en jornada diürna. Si el treballador o treballadora té torn nocturn, el permís el disfrutarà la nit anterior a l'examen.  
K) El dia de la cerimònia de matrimoni de familiars fins al tercer grau de consanguinitat o afinitat.  
L) Les treballadores embarassades tindran dret a absentar-se del treball, amb dret a remuneració, per a la realització d'exàmens prenatals, tècniques de preparació al part, i l'assistència a tractaments de fecundació assistida que hagen de fer-se dins de la jornada de treball, sempre que siga en el sistema públic sanitari o centres concertats, previ avís a l'empresa i justificació de la necessitat de la seua realització dins de la jornada de treball.  
M. Totes les llicències i permisos que siguen de dies complets comprendran el total de la jornada laboral siga la que siga.  
N) Les treballadores i treballadors afectats per este conveni disfrutaran de dos dies de lliure disposició al llarg de l'any, considerats a tots els efectes com efectivament treballats, que no seran acumulables als festius o vacacions, i hauran de ser comunicats amb deu dies d'antelació a l'empresa, excepte en casos d'urgent necessitat. Només se substituirà en aquells dies d'assumptes propis dels treballadors pertanyents a servicis col·lectius que suposen sobrepassar els límits establits com a mínims en els plecs de gestió corresponent.  
  
Quan es necessite llicència i/o permís de qualsevol tipus, i s'estiga treballant en període nocturn, el personal podrà optar a la nit anterior o posterior.  
  
Article 40. Llicències no retribuïdes  
1. Qui per raons de guarda legal tinga al seu càrrec directe algun menor de dotze anys o una persona amb discapacitat física, psíquica o sensorial, que no exercisca una activitat retribuïda, tindrà dret a una reducció de la jornada de treball diària, amb la disminució proporcional del salari entre, almenys, un octau i un màxim de la mitat de la duració d'aquella.  
2. Llicència per assumptes propis: fins a tres mesos a l'any, no coincident amb els mesos de juliol, agost i setembre, sol·licitat amb una antelació de 20 dies, excepte casos d'urgent necessitat. Este permís suposa la suspensió temporal del contracte de treball pel temps que dure.  
3. El temps imprescindible per a l'assistència a l'enterrament de familiars de tercer i quart grau de consanguinitat o afinitat, que pot ampliar-se per un màxim de tres dies quan el treballador o treballadora haja de desplaçar-se fora de l'àmbit de la seua província de residència. En cas d'abandó, separació o divorci, tindrà dret a una llicència de fins a 15 dies naturals.  
  
Article 41. Pauses i reducció de jornada per lactància  
la treballadora o treballador tindrà dret a una pausa d'una hora en el seu treball, que podrà dividir en dos fraccions de mitja hora quan la destine a la lactància del fill menor de nou mesos. Es podrà substituir la pausa o interrupció de la jornada per una reducció de la jornada normal d'una hora que, a opció seua, podrà aplicar-la al principi o a la terminació de la jornada.  
La dita pausa o reducció serà retribuïda i, en cas de lactància artificial pot ser sol·licitada per qualsevol dels cònjuges, si bé l'opció només pot ser exercida per un d'ells en cas que ambdós treballen en la mateixa empresa.  
La treballadora, per la seua voluntat, podrà substituir este dret de reduir la jornada per una acumulació de la mencionada reducció, en jornades completes, pel període que li reste fins que el fill tinga nou mesos.  
  
L'opció entre un o altre règim se sol·licitarà 7 dies abans de la terminació del permís maternal i, una vegada sol·licitat, no es podrà variar el règim triat. En cas de no exercir cap opció, es considerarà que opta per la reducció de jornada en una hora.  
Este permís podrà ser disfrutat indistintament per la mare o el pare, si bé l'opció només pot ser exercida per un d'ells en cas que ambdós treballen al mateix centre de treball.  
  
Article 42. Interrupció de l'embaràs  
En cas d'interrupció de l'embaràs, la treballadora tindrà dret a una llicència retribuïda de 3 dies naturals i consecutius, a partir del fet causant, sempre que no es trobe en incapacitat temporal.  
  
El treballador la cònjuge o equivalent del qual realitze la dita interrupció, disposarà d'un dia.  
  
Article 43. Excedència voluntària  
Els treballadors i treballadores que acrediten almenys un any d'antiguitat en l'empresa podran sol·licitar una excedència voluntària per un període no inferior a 4 mesos ni superior a cinc anys.  
L'excedència es considerarà concedida sense dret a cap retribució i el dit període no computarà als efectes d'antiguitat.  
La dita excedència se sol·licitarà sempre per escrit amb una antelació de com a mínim trenta dies a la data del seu inici, tret per causes demostrables d'urgent necessitat, i haurà de rebre contestació, així mateix escrita, per part de l'empresa en el termini de cinc dies.  
Si durant la situació d'excedència la vacant ha sigut coberta per un suplent, este cedirà en la comesa i donarà per finalitzada la relació laboral en el moment de la reincorporació del/de la titular.  
La treballadora o treballador acollit a una excedència voluntària no podrà optar a una nova fins transcorregut un any de treball efectiu, després d'esgotada l'anterior.  
  
Article 44. Excedència forçosa  
L'excedència forçosa donarà dret a la conservació del lloc de treball i al còmput de l'antiguitat. Es concedirà per la designació o elecció d'un càrrec públic.  
  
Article 45. Excedència forçosa per a l'exercici de funcions sindicals  
  
la treballadora o treballador que siga triat per a un càrrec sindical, d'àmbit local o superior, podrà així mateix sol·licitar una excedència forçosa especial per tot el temps que dure el nomenament, amb reincorporació automàtica al lloc de treball, una vegada que finalitze.  
  
Article 46. Excedències especials  
A) Per maternitat:  
La treballadora o treballador, al naixement de cada fill o en el moment de l'adopció legal, tindrà dret a una excedència especial amb una duració màxima de fins a cinc anys, que serà de fins a huit en cas de fills amb minusvalideses físiques o psíquiques i que començarà:  
  
a) En la treballadora, a partir del moment en què acabe el descans obligatori per maternitat o en el moment en què s'efectue l'adopció.  
b) En el treballador, a partir de la data de naixement, o en el moment en què s'efectue l'adopció. El naixement o adopció de nous fills generarà el dret a futures i successives excedències, que en tot cas donaran fi a l'anterior.  
L'excedència s'entén assimilada a excedència forçosa amb dret al reingrés automàtic, una vegada transcorreguda; no serà retribuïda, si bé només es computarà el primer any als efectes d'antiguitat, i seguirà la normativa indicada per al reingrés.  
Esta opció només pot exercir-la un dels progenitors o pares en cas que ambdós treballen en la mateixa empresa.  
B) Per atenció de familiars:  
Es concediran, d'acord amb la legislació vigent, especialment la Llei 39/1999, de Conciliació de la Vida Laboral i Familiar i la Llei 3/2007, per a la igualtat efectiva de dones i hòmens.  
  
Article 47. Reincorporació per fi d'excedència  
Com a norma comuna a totes les situacions d'excedència contemplades, si el treballador o treballadora desitja reincorporar-se a l'empresa després de l'esgotament del període objecte de l'excedència, haurà d'efectuar-ho en el termini de 30 dies abans que finalitze el dit període. En cas contrari, es considerarà de manera expressa que renuncia al seu dret i causarà baixa definitiva en l'empresa.  
Si durant el temps d'excedència la vacant ha sigut coberta per un suplent, este cedirà en la comesa i donarà per finalitzada la relació laboral en el moment de la reincorporació del/de la titular.  
  
Article 48. Roba de treball  
Les empreses estan obligades a facilitar dos uniformes complets en funció del lloc de treball (pijama, bata, davantal, calçat, etc.) a l'any, a tots els treballadors i treballadores. Estos estan obligats a usar, durant la realització del seu treball, la roba facilitada per l'empresa, així com a tindre'n cura i tornar-la a la finalització de la relació laboral.  
  
El llavat de la uniformitat dels treballadors i treballadores d'atenció directa a usuaris de residències el estarà a càrrec de l'empresa a la mateixa residència.  
  
Article 49. Assetjament sexual  
De conformitat amb la Recomanació i el Codi de Conducta relatiu a la protecció de la dignitat de la dona i l'home en el treball, de 27/11/91, núm. 92/131, CEE, les empreses es comprometen, d'acord amb els sindicats, a actuar davant de l'assetjament sexual, tant en l'àmbit preventiu com sancionador, a publicar una declaració sobre este tipus de comportaments al centre de treball, a sancionar-los com a falta molt greu i a establir un procediment per a la presentació de queixes que garantisca la immunitat de la víctima i la informació dels drets de les treballadores i treballadors.  
  
Article 50. Assegurances  
L'empresa contractarà una assegurança, complementària per a cobrir les contingències per accident laboral o malaltia professional en les quanties següents:  
1r. Assegurança de cobertura per mort:  
Accident: mínim de 6.010,12 euros.  
2n. Invalidesa permanent.  
Accident mínim 12.020,24 euros.  
La falta de contractació d'estes assegurances, implica l'assumpció per l'empresa de la cobertura dels riscos esmentats, així com de les quantitats que s'especifiquen.  
  
Article 51. Drets sindicals  
Els comités d'empresa, els delegats de personal i les seccions sindicals tindran entre altres els drets i funcions següents:  
a) Ser informat, prèviament i per escrit, de totes les sancions imposades al seu centre de treball per faltes lleus, greus i molt greus.  
b) Conéixer, trimestralment almenys, les estadístiques sobre l'índex d'absentisme i les seues causes, els accidents de treball i les malalties professionals i les seues conseqüències, els índexs de sinistres, els estudis periòdics o especials del medi ambient laboral i els mecanismes de prevenció que s'utilitzen.  
c) Vigilar el compliment de les normes vigents en matèria laboral, de Seguretat Social, ocupació, i també de la resta dels pactes, condicions i usos en vigor de l'empresa, i formular si és necessari les accions legals pertinents davant de l'empresa i els organismes o tribunals competents.  
  
d) Vigilar i controlar les condicions de seguretat i salut laboral en l'exercici del treball en l'empresa, amb les particularitats que preveu en este sentit l'article 19 de l'Estatut dels Treballadors i el que recull el present conveni.  
e) Els sindicats amb representació poden acumular les hores disponibles per cada un dels distints membres del comité d'empresa, delegats de personal i delegats sindicals en un o més components, indistintament, sense sobrepassar el màxim total, i poden quedar rellevats del treball sense perjuí del salari ni complements inherents al lloc i l'horari que exercia, amb l'única obligació de comunicar-ho a l'empresa almenys amb 48 hores d'antelació.  
f) Els treballadors i treballadores que siguen designats per a la negociació del conveni disposaran, durant el període de temps que duren les dites negociacions, dels permisos retribuïts que siguen necessaris. Per a la utilització d'este dret preavisaran amb una antelació de 48 hores el cap immediat superior. Estes hores seran amb independència de les que puguen tindre assignades com a representants sindicals.  
g) Es disposarà, en tots els centres de treball, de dos taulers d'anuncis sindicals, de dimensions suficients i col·locats en lloc visible: l'un, per a la informació del comité d'empresa i/o delegats de personal, i l'altre, per a cada una de les seccions sindicals. La instal·lació la durà a terme l'empresa, d'acord amb els representants dels treballadors i treballadores. Serà responsabilitat dels representants sindicals la col·locació en els taulers dels anuncis d'aquells avisos i comunicacions que haja que efectuar i es creguen pertinents.  
h) A fi de no causar cap perjuí als treballadors i treballadores ni al servici, l'empresa està obligada a substituir el personal que, per motiu de representació sindical, haja d'absentar-se del seu lloc de treball habitual, quan això puga suposar una sobrecàrrega de tasques en la resta de personal.  
  
Garanties dels representants del personal  
A més de les garanties previstes en els apartats a, b, c i d de l'article 68 de l'Estatut dels Treballadors, els representants dels treballadors i treballadores disposaran d'un crèdit d'hores mensuals retribuïdes, d'acord amb l'escala següent:  
De 0 a 50 treballadors: 16 hores.  
De 51 a 100 treballadors: 17 hores.  
De 101 a 250 treballadors: 22 hores.  
De 251 a 500 treballadors: 30 hores.  
De 501 a 750 treballadors: 35 hores.  
De 751 en avant: 40 hores.  
L'empresa facilitarà als comités d'empresa, delegats de personal i seccions sindicals, els locals i mitjans materials que s'estimen necessaris per al degut compliment de les seues funcions.  
  
Seccions sindicals  
Les empreses respectaran els drets de tots els treballadors i treballadores a sindicar-se lliurement. Permetran que els treballadors afiliats a un sindicat puguen celebrar reunions, arreplegar quotes i distribuir informació sindical fora de les hores de treball, sense pertorbar l'activitat normal. La relació laboral de qualsevol treballador no serà condicionada pel fet d'estar o no afiliat a algun sindicat, ni a causa del desenrotllament de la seua activitat sindical.  
Els sindicats o confederacions podran establir seccions sindicals als centres de treball o agrupacions provincials, i es considerarà que tenen esta consideració els que figuren com a tals en els processos electorals. La representació de la secció sindical serà exercida pels delegats sindicals. Les seccions sindicals, tindran dret almenys, a un delegat sindical, a partir del 10 % dels vots obtinguts en les eleccions sindicals o mitjançant la demostració de posseir el 10 % dels treballadors i treballadores afiliats sobre el total de la plantilla del centre, tot això d'acord amb el barem següent:  
De 25 a 100 treballadors: 1 delegat sindical  
De 101 a 200 treballadors: 2 delegats sindicals  
Estos delegats sindicals gaudiran dels mateixos drets i garanties que els comités d'empresa o delegats de personal, a excepció del crèdit horari. En les empreses de més de 200 treballadors i treballadores es podran constituir seccions sindicals que tindran un delegat sindical, el qual gaudirà dels mateixos drets i garanties que els comités d'empresa o delegats de personal, i disposarà d'un crèdit horari mensual de 22 hores per a l'exercici de les seues funcions. La funció dels delegats sindicals serà la de defendre els interessos del sindicat o confederació a què representa i dels seus afiliats en el centre de treball, i servir d'instrument de comunicació entre el seu sindicat o confederació i l'empresa, d'acord amb les funcions reflectides en la Llei 11/1985, de Llibertat Sindical. A requeriment del sindicat, l'empresa descomptarà en la nòmina mensual dels treballadors i treballadores l'import de la quota sindical corresponent, amb l'autorització prèvia del treballador o treballadora afiliat.  
  
Les empreses i les organitzacions sindicals més representatives podran acordar sistemes que permeten la realització de les tasques sindicals en favor d'un determinat nombre de treballadors i treballadores que pertanguen a alguna de les organitzacions esmentades.  
  
Assemblees  
Els delegats de personal, comités d'empresa, seccions sindicals o el 20 % del total de la plantilla, en aquells centres de treball de més de 50 treballadors, i el 30 % en els de menys de 50 treballadors, podran convocar reunions amb un mínim d'antelació de 24 hores, prèvia comunicació a l'empresa.  
Podran celebrar-se assemblees denominades urgents, quan així ho estimen els comités d'empresa, delegats de personal o seccions sindicals, per divergències greus en negociacions col·lectives o a la vista de qualsevol esdeveniment important que afecte la totalitat dels treballadors, amb preavís de 2 hores d'antelació.  
  
CAPÍTOL IX  
  
Article 52. Règim disciplinari  
Els treballadors i treballadores podran ser sancionats per les empreses en virtut d'incompliments laborals, d'acord amb la graduació de faltes i sancions següents:  
a) Faltes lleus  
1. El retard i negligència en el compliment de les seues funcions, així com la indeguda utilització dels locals, materials o documents de l'empresa, llevat que per la seua manifesta gravetat, puga ser considerada falta greu.  
2. La falta de comunicació amb la deguda antelació de la falta d'assistència al treball per causa justificada, llevat que es prove impossibilitat de fer-ho.  
3. Les faltes repetides de puntualitat sense causa justificada de tres a cinc al mes.  
b) Faltes greus  
1. La falta de disciplina en el treball.  
2. La falta d'assistència al lloc de treball sense causa justificada.  
3. Les faltes repetides de puntualitat sense causa justificada durant més de cinc dies i menys de deu al mes.  
4. L'abandó del lloc de treball sense causa justificada.  
5. La reincidència en la comissió de fins a tres faltes lleus encara que siga de diferent naturalesa dins d'un mateix trimestre, sempre que es produïsca sanció per eixe motiu.  
6. La falta del respecte degut als usuaris, companys de treball de qualsevol categoria, així com als familiars i acompanyants de qualsevol d'ells, i les d'abús d'autoritat, o a qualsevol altra persona relacionada amb l'empresa.  
c) Faltes molt greus  
1. Donar a conéixer el procés patològic i intimitat de l'usuari.  
2. El frau, la deslleialtat i l'abús de confiança en les gestions encomanades i qualsevol conducta constitutiva de delicte dolós.  
3. La falta d'assistència al treball no justificada durant més de tres dies al mes  
4. Les faltes reiterades de puntualitat no justificades durant més de 10 dies al mes, o durant més de 30 dies en el trimestre.  
5. Els maltractaments de paraula, obra, psíquics o morals, infringits als usuaris, companyes i companys de treball de qualsevol categoria, així com als familiars i acompanyants de qualsevol d'ells, o a qualsevol altra persona relacionada amb l'empresa.  
6. L'obtenció de beneficis econòmics o en espècie dels usuaris del centre.  
7. Apropiar-se d'objectes, documents, material, etc. dels usuaris, del centre o del personal.  
8. La negligència en l'administració de la medicació.  
9. L'assetjament sexual.  
10. La competència deslleial, en el sentit de promoure, induir o suggerir a familiars el canvi de centre o servici, així com la derivació d'usuaris al propi domicili del personal o de particulars, i igualment, fer públiques les dades personals i/o telèfons dels usuaris o familiars a persones alienes al centre o servici o personal autoritzat en el servici d'ajuda a domicili.  
11. L'obstaculització de l'exercici de les llibertats públiques i dels drets sindicals.  
  
Sancions  
Les sancions que podran imposar-se en funció de la qualificació de les faltes seran les següents:  
Per faltes lleus:  
. Amonestació per escrit.  
. Suspensió d'ocupació i sou fins a tres dies.  
. Descompte proporcional de les retribucions corresponents al temps real deixat de treballar per faltes d'assistència o puntualitat no justificades.  
  
Per faltes greus:  
. Amonestació per escrit.  
. Suspensió d'ocupació i sou de quatre dies a un mes.  
. Descompte proporcional de les retribucions corresponents al temps real deixat de treballar per faltes d'assistència o puntualitat no justificades.  
  
Per faltes molt greus:  
. Amonestació per escrit.  
. Suspensió d'ocupació i sou d'1 a 3 mesos.  
. Acomiadament.  
  
L'empresa, atenent a les circumstàncies concurrents, podrà imposar una sanció menor a la prevista en la graduació de sancions regulada en el present article.  
  
Article 53. Tramitació i prescripció  
les sancions es comunicaran motivadament i per escrit a la persona interessada per al seu coneixement i efectes, i es notificarà al comité d'empresa o delegats de personal i a la secció sindical a què pertanga la persona afectada.  
Per a la imposició de sancions per falta molt greu serà preceptiva la instrucció d'expedient contradictori. Este expedient s'incoarà després del previ coneixement de la infracció, i es trametrà a la persona interessada el plec de càrrecs amb exposició succinta dels fets suposadament constitutius de falta. Este expedient es traslladarà al comité d'empresa o delegats de personal, i a la secció sindical a què pertanga la persona afectada, perquè per les dos parts i en el termini de cinc dies hàbils, puguen manifestar a l'empresa el que consideren convenient per a l'esclariment dels fets. Transcorregut el dit termini i encara que el comité, els delegats, la secció sindical, el treballador, o ambdós, no hagen fet ús del dret que se'ls concedix a formular al·legacions, es procedirà a imposar al treballador o treballadora la sanció que es crega oportuna, d'acord amb la gravetat de la falta i amb el que estipula el present conveni.  
  
És absolutament indispensable la tramitació d'expedient contradictori per a la imposició de sancions, siga quina en siga la gravetat, quan es tracte de membres del comité d'empresa, delegats de personal o membres amb càrrecs de responsabilitat de les seccions sindicals, tant si es troben en actiu dels seus càrrecs sindicals com si es troben en període reglamentari de garanties.  
Les faltes lleus prescriuran al cap de deu dies, les greus als vint i les molt greus als seixanta, a partir de la data en què se'n té coneixement, i en tot cas als sis mesos d'haver-se comés. La substanciació d'expedient disciplinari contradictori, quan siga preceptiva, interromprà els terminis de prescripció.  
Es podrà suspendre el compliment de la sanció imposada fins que siga ferma, per no haver sigut impugnada o per haver sigut confirmada per sentència judicial.  
  
Article 54. Infraccions de l'empresa  
Són infraccions laborals de l'empresa les accions o omissions contràries a les disposicions legals en matèria de treball, al conveni col·lectiu i la resta de normes d'aplicació.  
Se sancionarà l'obstaculització a l'exercici de les llibertats públiques i dels drets sindicals.  
Es tramitaran d'acord amb la normativa vigent.  
  
  
CAPÍTOL X  
Servici d'ajuda a domicili  
  
El servici d'ajuda a domicili (SAD) és un programa individualitzat, de caràcter preventiu, educatiu, assistencial i rehabilitador, en què s'articulen un conjunt de servicis i tècniques d'intervenció professionals consistents en atenció personal, domèstica, de suport psicosocial, familiar, convivencial, de relacions amb l'entorn, i d'altres, prestats al domicili d'aquelles persones la independència funcional de les quals es troba limitada, o que travessen una situació que els causa dependència en algun grau.  
  
Article 55. Desenrotllament del treball de l'auxiliar d'ajuda a domicili  
L'auxiliar d'ajuda a domicili desenrotllarà el treball d'atenció directa en el domicili, en funció de la informació sobre les tasques o activitats descrites en la programació, i esta informació ha d'estar basada en el pla d'atenció derivat de la valoració i avaluació de la persona usuària.  
  
  
Article 56. Requisits per a la prestació del servici  
Tenint en compte la normativa vigent sobre prevenció de riscos laborals, no es podrà prestar el servici d'atenció a domicili quan s'haja detectat l'existència de riscos que afecten greument la seguretat i/o la salut dels treballadors i treballadores que han de prestar el servici, com ara els que s'indiquen a continuació:  
· Vivendes amb risc d'afonament  
· Vivendes insalubres (p. ex. plagues, infestacions...), persones amb patologies que impliquen comportaments que puguen posar en situació de greu risc la seguretat i/o la salut de les persones que presten el servici.  
· Altres situacions d'especial risc (p. ex, animals de companyia lliures de paràsits i degudament vacunats i censats)  
L'inici o reinici de la prestació del servici no es farà fins que existisca el preceptiu informe de l'administració corresponent.  
  
Article 57. Centre de treball de l'auxiliar d'ajuda a domicili  
als efectes oportuns el centre de treball de l'auxiliar del SAD serà els distints domicilis dels usuaris.  
  
Article 58. Condicions de treballs de l'auxiliar d'ajuda a domicili  
a) A cada treballador/a se li informarà adequadament l'inici del servici de les seues característiques i de les prestacions a realitzar-hi.  
  
b) Formació teòrica i pràctica suficient i adequada, en matèria de PRL, tant en el moment de la contractació, com quan es produïsquen canvis en les funcions que s'hi exercisquen.  
c) Les mobilitzacions i transferències dels usuaris, així com les dutxes de persones dependents per a caminar, es realitzaran d'acord amb les disposicions sobre seguretat i salut en el treball. En cas de discrepància, el comité de seguretat i salut, o delegats de prevenció junt amb l'empresa, emetran un informe respecte d'això.  
d) Referent a la realització de compres als usuaris, a la càrrega i desplaçament de materials pesats i tot allò que supose un esforç físic important al treballador, s'establix com a recomanació, en condicions ideals de manipulació manual, els 25 kg. No obstant això, si la població exposada són dones, treballadors jóvens o majors, no hauran de manejar càrregues superiors a 15 kg. En cas de discrepància, el comité de seguretat i salut, o els delegats de prevenció junt amb l'empresa, emetran un informe respecte d'això, basats en el RD 487/1997, de 14 d'abril, sobre disposicions mínimes de seguretat i salut relatives a la manipulació manual que comporten riscos, en particular dolor lumbar, per als treballadors.  
e) Els treballadors i treballadores hauran de previndre el risc per caigudes i evitar pujar sobre objectes que no reunisquen les condicions de seguretat degudes.  
f) Quan sorgisca un problema greu entre treballador/a i usuari/ària, el treballador podrà sol·licitar la intervenció de qui el coordine i, si és el cas, d'un membre del comité d'empresa o delegat de personal, per a la solució del problema. Però sempre l'empresa informarà els representants legals dels treballadors. Esta intervenció es farà sempre a la seu de l'empresa.  
  
g) Així mateix, s'informarà els treballadors i treballadores de totes les condicions individualitzades de cada servici que puguen derivar en situacions greus, com ara malalties psiquiàtriques, maltractaments, amenaces, etc.  
h) Cautelarment, no es realitzaran servicis a persones que hagen posat en perill la integritat física de treballadors/ores, sempre que es demostre fefaentment.  
i) En el supòsit que persistisca el perill de la integritat física i el servici s'haja de realitzar per raons socials, i fins que es trobe una solució definitiva, s'adoptaran les mesures de prevenció que calguen, i el servici el prestaran almenys dos auxiliars.  
j) Amb objecte de salvaguardar el dret a la salut de treballadors/ores que presten servicis a usuaris que patisquen malalties infecto-contagioses que suposen un greu perill per a la salut, l'empresa, amb fonament en la informació que li facilite l'empresa contractant, informarà el treballador de les mesures preventives que caldrà observar per a evitar qualsevol risc de contagi. De la informació globalitzada dels treballadors es donarà compte als delegats de prevenció i al comité de salut laboral. Les treballadores i treballadors assignats a estos servicis tindran revisions mediques específiques i amb una periodicitat adequada al risc existent.  
  
k) En cas que als domicilis dels usuaris hi haja animals de companyia, el responsable de la seua atenció és l'usuari (alimentació, higiene, passeig, neteja dels excrements, etc.). A més, s'han d'adoptar les mesures necessàries perquè no es pose en perill l'auxiliar (subjecció de l'animal, boç, etc.).  
l) L'empresa ha de garantir que, durant tot l'horari dels servicis, comptarà amb personal responsable de l'entitat per a l'assessorament del personal d'atenció directa i, si és el cas, la presa de decisions en relació amb les incidències que puguen presentar-se al professional en la prestació del servici directe a la persona usuària.  
m) Sempre que, per exigència del titular del servici, l'auxiliar de SAD haja de portar les claus del domicili de l'usuari, l'empresa disposarà d'un registre d'entrada i eixida. En qualsevol cas la responsabilitat serà de l'empresa.  
  
Article 59. Activitats que s'exclouen del servici (per a auxiliar de SAD)  
Servicis d'atenció personal  
· Donar alimentació per sondes.  
· Posar i llevar sondes.  
· Capellans d'infermeria.  
· Posar injectables.  
· Canvi de material de traqueotomia.  
· Exercicis de fisioteràpia  
· I en general,totes aquelles tasques de caràcter exclusivament sanitari que requerisquen una especialització.  
· Subministrar medicaments no pautades per facultatiu.  
· Tallar ungles de peus o mans, i afaitat amb fulla, als usuaris que patisquen de diabetis o tinguen tractament amb anticoagulants o antiagregants plaquetaris, de tipus sintron, plavix, iscover, etc.  
· Aplicar subjeccions que no estiguen pautades i firmades pel metge, i autoritzades per la família.  
· Depilar.  
· Tintar cabells.  
· Recaptació del sistema públic del copagament.  
  
Servicis d'atenció domèstica  
· Neteja exterior de finestres.  
· Neteja d'obres.  
· Baixar mobles o desallotjaments a trasters.  
· Despenjar persianes d'exterior.  
· Neteja d'escales en portals.  
· Llavar a mà.  
· Fregar de genolls.  
· Abrillantar objectes metàl·lics.  
· Arreglaments davant d'avaries del domicili (excepte els descrits en el punt 5 d'atenció domestica).  
· Netejar excrements d'animals  
· En servicis rurals, tallar llenya, arreplegar productes de l'horta o utilitzar animals vius per al consum.  
· Trasllats d'usuaris amb cotxe particular de l'auxiliar.  
· I en general queden excloses del servici totes aquelles tasques físiques que posen en perill la salut i la integritat física dels professionals que presten el servici  
  
CAPÍTOL XI  
Centres Dona 24 Hores i centres d'acollida  
  
Com a centres d'acollida es consideren:  
· Les cases per a dones en situació d'emergència i d'atenció integral per a dones amb fills.  
· Els centres d'allotjament temporal i atenció integral  
· Vivendes tutelades  
Article 60. Prestacions que es desenrotllen en estos centres  
· Assistència integral.  
· Prestacions completes de caràcter residencial: allotjament i manutenció.  
· Activitats de convivència, cooperació i autoajuda.  
· Suport psicosocial.  
· Assessorament jurídic  
· Realització de programes i activitats específics per a les usuàries dels centres i els seus fills, segons l'edat.  
· Seguiment postinstitucional.  
· Inserció sociolaboral.  
· Prevenció, evitant situacions de riscos tant físics com psíquics i actuant sobre les causes que originen el problema.  
· Estimulació, afavorint el desenrotllament de l'autonomia personal.  
· Foment de la solidaritat, promovent la consciència social i la participació.  
· Coordinació amb les institucions i entitats públiques i privades, que actuen en l'àrea de la dona.  
· Adquisició d'hàbits i habilitats personals maternals i de relació.  
  
Les funcions de les professionals estaran determinades per les prestacions abans mencionades, dins de les diferents categories establides.  
  
Article 61. Funcions per als professionals dels centres Dona 24 Hores (CD24H)  
Coordinador/a centre Dona 24 Hores  
· Supervisar el compliment dels professionals del centre Dona 24 Hores i els objectius del servici.  
· Control de casos i expedients del recurs.  
· Organització de tasques i assignar calendaris.  
· Organitzar i dirigir les reunions d'equip  
· Participació en l'elaboració de les memòries semestrals i anuals del centre  
· Realització de quadrants de treball de manera anual i vacacions.  
· Control d'hores dels professionals del recurs.  
· Portar la comptabilitat del centre, així com vetlar perquè les necessitats materials del servici estiguen cobertes.  
· Actuar de canal d'informació entre l'equip de professionals i les directrius marcades per la Direcció General de la Dona i l'empresa contractant.  
· Mantindre relacions professionals amb altres organismes o institucions relacionades amb el recurs.  
· Acudir a totes les comissions de valoració d'ingrés i seguiment en centres de protecció.  
· Establir reunions periòdiques amb les coordinadores d'altres centres Dona 24 Hores i la Direcció de la Dona.  
· Disponibilitat horària presencial i telefònica per a gestionar reunions, baixes, dubtes sobre casos per part d'equips professionals.  
· Selecció i formació del personal de nova incorporació.  
· Coordinació amb la direcció territorial de Servicis Socials.  
· Impartició de xarrades informatives i conferències sobre el recurs.  
· Assistència a cursos, jornades... relacionades amb la violència de gènere.  
  
Psicòloga o psicòleg del centre Dona 24 Hores  
· Atenció telefònica de les dones, a fi de disminuir el seu nivell d'angoixa i donar cita en el servici o derivar-les al recurs adequat en funció de la problemàtica.  
· Atenció directa a les dones que acudisquen al centre, avaluació de la problemàtica que presenten i realització d'intervenció en crisi o assessorament, segons siga procedent.  
· Realització de teràpia psicològica a les dones que ho requerisquen.  
· Acompanyament i/o personació a l'hospital, comissaria, jutjats... en aquells casos que siga necessari i es considere indispensable la presència del/de la professional.  
· Facilitar l'accés de les usuàries del CD24H als recursos comunitaris.  
· Ompliment dels expedients de les usuàries del CD24H amb les dades recollides en l'avaluació realitzada.  
· Realització d'informes i memòries sobre l'activitat del CD24H a petició de l'empresa o la Direcció General de la Dona.  
· Assistència a reunions d'equip de professionals.  
· Coordinació amb distints recursos per a optimitzar l'assistència prestada a les usuàries.  
· Realització d'informes psicosocials quan siguen sol·licitats per les dones, els jutjats o altres organismes.  
· Ratificació en jutjats dels informes realitzats, quan es requerisca.  
  
· Personació i intervenció en situacions de crisi, sempre que els professionals de torn i reforç no puguen acudir.  
· Passe de qüestionaris si les psicòlogues o psicòlegs d'atenció directa ho requerisquen (test de personalitat o altres instruments de llarga duració)  
· Disseny, realització i avaluació dels tallers.  
· Atenció en primera visita per a dones sense cita sempre que les/els professionals de torn no les puguen atendre.  
· Xarrades informatives dirigides a les dones ateses al CD24H sobre temes d'interés per a elles.  
· Investigació i propostes d'estudi d'investigació a l'equip, coordinació, suport i seguiment.  
· Realització de l'informe mensual per a l'empresa.  
· Realització de l'informe de qualitat per a la Conselleria de Justícia i Administracions Públiques.  
· Impartició de xarrades informatives i conferències sobre el recurs.  
· Formació del personal de nova incorporació.  
· Registre i control de la documentació del CD24H.  
  
Treballador/a social centre Dona 24 Hores  
· Atenció telefònica de les dones a fi de disminuir el seu nivell d'angoixa i donar cita en el servici o derivar-les al recurs adequat en funció de la seua problemàtica, quan ho requerisca el servici.  
· Atenció directa a les dones que acudisquen al centre, avaluació de la problemàtica que presenten i realització d'intervenció en crisi o assessorament, segons siga procedent quan així ho requerisca el servici.  
· Acompanyament i o personació a l'hospital, comissaria, jutjat... en aquells casos que siga necessari i es considere indispensable la presència de la o del professional.  
· Facilitar l'accés de les usuàries del CD24H als recursos comunitaris  
· Ompliment dels expedients de les usuàries del CD24H amb les dades recollides en l'avaluació realitzada.  
· Realització d'informes i memòries sobre l'activitat del CD24H a petició de l'empresa o la Direcció General de la Dona.  
· Assistència a reunions de l'equip de professionals.  
· Coordinació amb distints recursos per a optimitzar l'assistència prestada a les usuàries.  
· Coordinació necessària d'un expedient quan les/els professionals no estiguen de torn i no puguen fer-les.  
· Realització d'informes socials quan siguen sol·licitats per les dones, els jutjats o altres organismes.  
· Ratificació en jutjats dels informes realitzats quan es requerisquen.  
· Assistència a les comissions dels distints recursos de la província.  
· Registre i control dels documents del CD24H.  
· Coordinació amb els o les treballadores socials de parella per a la valoració d'expedients: seguiment demanda de vivenda, ocupació, PER.  
· Coordinació amb centres residencials per a seguiments de casos.  
  
· Assistència a les comissions de la Direcció Territorial de Servicis Socials.  
· Disseny, realització i avaluació dels tallers.  
· Atenció en primera visita per a dones sense cita, sempre que les/els professionals de torn no les puguen atendre.  
· Xarrades informatives dirigides a les dones ateses al CD24H sobre temes d'interés per a elles.  
· Investigació i propostes d'estudi d'investigació a l'equip, coordinació, suport i seguiment.  
· Realització de l'informe mensual per a l'empresa.  
· Realització de l'informe de qualitat per a la Conselleria de Justícia i Administracions Públiques.  
· Actualització i creació de bibliografia d'interés per problemàtiques.  
· Gestions pendents d'horari nocturn sempre que siga necessari.  
· Impartició de xarrades informatives i conferències sobre el recurs.  
· Substitució de les/dels professionals de torn quan el servici ho requerisca.  
· Formació del personal de nova incorporació.  
  
Per a tots els centres d'atenció a la dona víctima de maltractaments, en general, s'establiran totes les mesures a disposició de l'empresa i dins de la seua competència, necessàries per a garantir la integritat física de les treballadores o treballadors en l'exercici de les seues tasques, amb especial insistència en els acompanyaments a les dones fora dels centres de treball.  
  
  
CAPÍTOL XII  
Servicis de farmàcia als centres de titularitat pública  
  
El servici de farmàcia públic és un servici d'elaboració, preparació i sistema de distribució de dosis unitàries de medicaments i material sanitari dels centres de titularitat pública.  
  
Article 62. Categories professionals i assignació de funcions en els servicis de farmàcia públics  
Per a l'organització i el funcionament de l'atenció farmacèutica es disposarà de les categories professionals següents:  
  
Facultatiu/iva especialista: farmacèutic/a especialista en Farmàcia Hospitalària  
Els farmacèutics adscrits als servicis de farmàcia públics hauran de tindre el títol d'especialista en Farmàcia Hospitalària i duran a terme les funcions que descriu la Llei d'Ordenació Farmacèutica de la Comunitat Valenciana (Llei 6/1998, de 22 de juny):  
a) Garantir i assumir la responsabilitat tècnica de l'adquisició, sense perjuí, si és el cas, del sistema de selecció de la qualitat, la correcta conservació, la cobertura de les necessitats, la custòdia, la preparació de fórmules magistrals o preparats oficinals, la dispensació dels medicaments necessaris per a les activitats pròpies.  
b) Establir sistemes eficaços i segurs de distribució de medicaments i productes sanitaris, prendre les mesures per a garantir-ne la correcta administració i compliment del tractament, custodiar i dispensar els productes en fase d'investigació clínica, degudament autoritzats pel comité ètic d'assajos clínics competent i d'acord acord amb el que preceptua la normativa vigent en matèria d'assajos clínics, així com vetlar pel compliment de la legislació sobre estupefaents i psicòtrops, o qualsevol altre medicament que requerisca un control especial.  
c) Dur a terme activitats de promoció, prevenció de la salut i educació sanitària sobre qüestions de la seua competència, dirigida al personal social i als pacients dels centres.  
d) Efectuar treballs d'investigació propis o en col·laboració amb altres unitats o servicis i participar en els assajos clínics amb medicaments, degudament autoritzats pel comité ètic d'assajos clínics competent i d'acord amb el que preceptua la normativa vigent en matèria d'assajos clínics.  
e) Col·laborar amb les estructures d'Atenció Primària i Especialitzada en el desenrotllament de les funcions que garantisquen l'ús racional dels medicaments.  
f) Dur a terme totes les funcions que puguen redundar en un millor ús i control dels medicaments.  
g) Intervindre en els programes relacionats amb la nutrició en estos centres.  
h) Integrar-se en l'equip multidisciplinari dels centres per a aconseguir una atenció integral, dirigida a millorar la qualitat de vida del pacient.  
i) Establir un servici d'informació de medicaments per a tot el personal sanitari. Col·laborar amb els sistemes de farmacovigilància, fer estudis d'utilització de medicaments i activitats de farmacocinètica clínica.  
A més, també hauran de desenrotllar altres funcions, com ara:  
· Dur a terme activitats destinades a promoure i garantir la qualitat total dels processos.  
· Fer estudis d'anàlisi de costos.  
Totes, sota la supervisió i control de la persona responsable del Servici de Farmàcia.  
Facultatiu/iva especialista: farmacèutic/a especialista en Farmàcia Hospitalària, cap de servici  
Li correspon l'exercici de les funcions següents:  
· Coordinació dels servicis de farmàcia de la província corresponent.  
· Promoure, dirigir, coordinar i controlar totes les funcions anteriorment descrites.  
· Respondre del funcionament correcte del Servici de Farmàcia i de l'activitat del personal adscrit, així com de la custòdia i utilització adequada dels medicaments i productes sanitaris inclosos.  
· Establir l'organització i les tasques del personal del Servici de Farmàcia per a un funcionament correcte.  
· Establir els programes i objectius anuals del Servici de Farmàcia i adoptar les mesures necessàries per a fer efectiva la seua realització.  
  
· Elaboració trimestral de la memòria de gestió per a la Conselleria de Sanitat.  
· Gestió, control i custòdia d'especialitats farmacèutiques i substàncies estupefaents.  
· Elaboració semestral de la declaració d'especialitats farmacèutiques i substàncies estupefaents.  
· Participar en la subcomissió provincial i en la Comissió de Farmàcia i Terapèutica dels centres sociosanitaris de la Direcció General de Persones amb Discapacitat i Dependència de la Comunitat Valenciana.  
· Participar en la Comissió d'Ús Racional del Medicament de l'àrea de salut corresponent.  
· Exercir les funcions que expressament li delegue la Direcció de Coordinació de Centres i executar les directrius que establisca.  
  
· Assegurar el manteniment correcte de les vies de comunicació amb la Direcció General de Servicis Socials i altres institucions sanitàries.  
· Coordinar les activitats del Servici de Farmàcia amb la resta de servicis de farmàcia sociosanitaris de la Comunitat Valenciana, a través de la Direcció de Servici de Coordinació de Centres.  
  
Infermer/a dels servicis de farmàcia  
· Supervisió i organització del treball de dosis unitàries.  
· Col·laborar en el manteniment de l'aplicació informàtica SINTEGRA.  
· Supervisió de la medicació preparada en dosis unitàries: programa de control de qualitat.  
· Col·laborar amb els programes de promoció de l'ús racional de medicaments i productes sanitaris.  
· Preparació de fórmules magistrals.  
Totes, sota la supervisió i control del farmacèutic o farmacèutica.  
  
Dietista-nutricionista  
· Disseny i supervisió de menús basals i terapèutics adaptats a les patologies de major prevalença en el col·lectiu a què es dirigixen.  
· Promoure i participar en activitats dirigides a la valoració nutricional i seguiment individualitzat de paràmetres específics nutricionals dels residents, segons les guies i els protocols de treball editats per la Conselleria de Benestar Social  
· Realització de valoracions, recomanacions nutricionals i seguiment dels residents amb suplements nutricionals i nutrició enteral, en col·laboració amb la farmacèutica o farmacèutic adscrit al centre i el metge o metgessa responsable.  
· Integrar-se en l'equip multidisciplinari dels centres sociosanitaris per a aconseguir una atenció integral, dirigida a millorar la qualitat de vida del pacient.  
· Assegurar el compliment de la normativa en vigor en matèria d'higiene, seguretat i manipulació dels aliments.  
· Participar en activitats encaminades a la promoció de la salut i a l'educació dieteticonutricional dirigida al personal sanitari i residents dels centres.  
Totes, sota la supervisió i control de la persona responsable del Servici de Farmàcia.  
  
Dietista-nutricionista: llicenciat/ada en Ciència i Tecnologia dels Aliments, responsable de nutrició i dietètica  
La persona responsable de l'atenció en nutrició i dietètica del programa haurà de tindre la llicenciatura de Ciència i Tecnologia dels Aliments. A les funcions definides per a la figura del o de la dietista-nutricionista, s'hi sumaran les següents:  
· Promoure i coordinar les activitats en matèria d'atenció dietètica i nutricional dutes a terme pels dietistes-nutricionistes ubicats en els servicis de farmàcia.  
· Exercir les funcions delegades expressament per la Direcció de Coordinació de Centres i executar les directrius que establisca.  
  
· Coordinar les línies de treball en matèria de nutrició que integren els servicis de farmàcia, a la direcció de programes sociosanitaris i a professionals sanitaris dels centres, com ara:  
- Valoració de productes i sistemes d'administració de nutrició enteral  
- Organització de jornades formatives relatives a temes dietètics nutricionals  
- Treballs d'investigació relacionats amb la nutrició  
- Elaboració de guies i protocols de treball en matèria de nutrició, restauració col·lectiva i higiene alimentària.  
Totes, sota la supervisió i control de la Direcció de Programes Sociosanitaris  
  
Auxiliar de farmàcia  
· Reenvasat de les formes farmacèutiques no disponibles en dosis unitàries (formes orals sòlides i formes orals líquides).  
· Preparació de la medicació en dosis unitàries.  
· Preparació de medicaments per a la seua dispensació  
· Preparació de fórmules magistrals.  
· Supervisió de la medicació preparada en dosis unitàries: programa de control de qualitat.  
· Col·laborar amb els programes dirigits a garantir una distribució racional dels medicaments.  
· Col·laborar en el manteniment correcte dels estocs i de la documentació procedent o dirigida als centres.  
Totes, sota l'organització, supervisió i control de l'infermer o infermera i farmacèutic/a.  
  
Coordinador/a de servicis generals: coordinador/a administratiu/iva  
· Gestió centralitzada de l'adquisició de medicaments des de la Direcció de Servici de Coordinació de Centres.  
· Gestió centralitzada de l'adquisició de productes sanitaris i del programa d'incontinència des de la Direcció de Servici de Coordinació de Centres.  
· Organització de les factures i mod. 10, rebudes dels proveïdors; albarans i mod. 10, rebuts dels servicis de farmàcia.  
· Elaboració de la relació pertinent per a l'enviament de la documentació a la Direcció General de Farmàcia i Productes Sanitaris.  
· Coordinació de les funcions dels oficials administratius dels servicis de farmàcia sociosanitaris i de la Unitat de Coordinació del Programa en la Direcció de Servici de Coordinació de Centres.  
  
Totes, sota l'organització i supervisió de la Direcció de Servici de Coordinació de Centres.  
  
Oficial administratiu/iva  
· Gestió del magatzem: registre de moviments de medicaments i material sanitari, emissió de comandes, comprovació de les recepcions, informatització, arxiu de la documentació. Control i seguiment de les incidències en l'elaboració i recepció de comandes, comunicació amb proveïdors.  
· Gestió de material d'oficina necessari per al funcionament correcte del Servici de Farmàcia.  
· Gestió de la documentació rebuda o enviada via fax.  
· Control d'estocs i caducitats.  
· Obtenció de la documentació necessària per a l'establiment d'indicadors que permeten avaluar l'adquisició i consum de medicaments per a detectar desviacions i informar la Direcció de Servici de Coordinació de Centres de la Direcció General de Persones amb Discapacitat i Dependència.  
· Registre d'entrades de factures de proveïdors.  
Totes les funcions anteriors es duran a terme sota la supervisió i el control de l'infermer/infermera, coordinador/a administratiu/iva i farmacèutic/a.  
  
Auxiliar de residència: encarregat/ada de magatzem  
· Preparació de comandes de reposició de medicaments a les unitats de dosis unitàries.  
· Preparació de comandes de medicaments i productes sanitaris per als centres.  
· Col·laborar en el control d'estocs i caducitats.  
· Col·laborar amb l'auxiliar administratiu/iva en la gestió del magatzem: comprovació de les recepcions.  
Totes, sota la supervisió, organització i control de l'oficial administratiu/iva, infermer/a i farmacèutic/a.  
  
L'empresa haurà de procedir a l'abonament de dietes de transport i gastos de manutenció al personal farmacèutic, responsable de nutrició i dietètica, i administratiu quan, per al desenrotllament de la seua activitat, hagen de desplaçar-se a:  
a) Els depòsits de medicaments, tal com establix el Programa d'Atenció Farmacèutica. El Servici de Coordinació de Centres especificarà les hores d'assistència de cada farmacèutic/a als depòsits de medicaments de què siguen titulars, així com les hores assistencials de cada dietista en altres centres, i, basant-se en això, es definirà la programació de desplaçaments setmanals als depòsits de medicaments i centres. A més, la freqüència dels viatges als centres podrà modificar-se d'acord amb les necessitats del Servici de Farmàcia i dels depòsits.  
  
b) La Direcció General de Persones amb Discapacitat i Dependència o altres entitats, a requeriment de la DGPDD.  
L'adjudicatari haurà de dotar de vestuari tot el personal del Servici de Farmàcia, vestuari que es renovarà almenys una vegada a l'any.  
  
CAPÍTOL XIII  
Plans d'igualtat  
  
Article 63. Igualtat d'oportunitats i no discriminació  
D'acord amb el que establix la Llei 3/2007, per a la igualtat efectiva de dones i hòmens, les empreses estan obligades a respectar la igualtat de tracte i d'oportunitats en l'àmbit laboral i, amb esta finalitat, adoptaran mesures dirigides a evitar qualsevol tipus de discriminació laboral entre dones i hòmens, mesures que negociaran i, si és el cas, acordaran, amb la representació legal de treballadors i treballadores, en la forma que determine la legislació laboral.  
En cas d'empreses de més de 250 empleats/ades, les mesures d'igualtat a què es referix l'apartat anterior hauran de dirigir-se a l'elaboració i aplicació d'un pla d'igualtat, amb l'abast i el contingut que establix este capítol, que haurà de ser així mateix objecte de negociació en la forma que es determine en la legislació laboral.  
Els plans d'igualtat de les empreses són un conjunt ordenat de mesures adoptades després de fer un diagnòstic de situació, tendents a aconseguir en l'empresa la igualtat de tracte i reoportunitats entre dones i hòmens, i a eliminar la discriminació per raó de sexe.  
  
Els plans d'igualtat fixaran els objectius concrets a aconseguir, les estratègies i les pràctiques a adoptar per a la seua consecució, i també l'establiment de sistemes eficaços de seguiment i avaluació dels objectius fixats.  
Per a la consecució dels objectius fixats, els plans d'igualtat inclouran, entre altres, les matèries d'accés a l'ocupació, classificació professional, promoció i formació, retribucions, ordenació del temps de treball per a afavorir, en termes d'igualtat entre dones i hòmens, la conciliació laboral, personal i familiar, i prevenció de l'assetjament sexual i de l'assetjament per raó de sexe.  
Els plans d'igualtat inclouran la totalitat d'una empresa, sense perjuí de l'establiment d'accions especials adequades respecte a determinats centres de treball.  
  
Article 64. Comissió paritària d'igualtat  
a fi d'interpretar i aplicar correctament la Llei 3/2007, per a la igualtat efectiva de dones i hòmens que va entrar en vigor el 24 de març de 2007, es crea una Comissió Paritària d'Igualtat amb les funcions següents:  
- Obtenció, per mitjà d'enquestes o d'altres mitjans que s'acorden, d'informació anual sectorial de les mesures implantades en les diferents empreses i de les plantilles, disgregades per categories professionals i gènere.  
- Assessorament, a les empreses que ho sol·liciten, sobre els drets i les obligacions en matèria d'igualtat, així com en matèria d'implantació de plans.  
- Mediació i, si és el cas, arbitratge, en aquells casos que voluntàriament i conjuntament els sotmeten les parts afectades i que versen sobre l'aplicació o interpretació dels plans d'igualtat.  
- Demanar informació de les empreses sobre les incidències i les dificultats que puga generar l'aplicació de la Llei d'Igualtat.  
La Comissió Paritària d'Igualtat estarà integrada per 10 membres, cinc per la representació empresarial i cinc per la representació sindical, firmant del present conveni. El vot dels membres de la Comissió Paritària d'igualtat serà, en ambdós casos, proporcional al que va ser la seua representació en la mesa negociadora del conveni.  
S'assenyala com a domicili de la Comissió Paritària, als efectes de registre, el de l'organització empresarial AERTE, siti al carrer Vilamarxant, núm. 2, baix, Benimàmet (València).  
  
DISPOSICIONS TRANSITÒRIES  
  
Primera  
Amb l'objecte de fer complir el mandat de la disposició addicional novena de la Llei 3/2012, de 6 de juliol, de Mesures urgents per a la reforma del mercat laboral, després de la firma del conveni es constituirà, en el termini de 15 dies, un grup de treball format per 10 persones, 5 en representació de les organitzacions patronals i 5 en representació de les organitzacions sindicals, amb els objectius següents:  
  
1. Actualitzar l'article 13 del present conveni  
2. Actualitzar l'annex II del present conveni.  
  
Segona  
L'auxiliar d'ajuda a domicili, quan siga exigible la certificació professional o equivalent, adequarà el seu nivell retributiu a la categoria equivalent per titulació, a mesura que vaja adquirint-la.  
En el supòsit que siga exigible la certificació professional en una licitació que ja estiga publicada i/o adjudicada, l'adequació salarial no serà efectiva fins a l'adjudicació següent, i, en cas que estiga en situació de pròrroga l'adjudicació, fins a la seua finalització.  
En el supòsit que es publique una nova licitació i es produïsca un retard en la nova adjudicació, este retard comportarà el retard temporal equivalent en l'aplicació de la dita adequació, sense que en cap cas excedisca els quatre mesos.  
  
DISPOSICIONS ADDICIONALS  
  
Primera  
En els casos en què hi haja alguna treballadora o treballador contractat, amb anterioritat a gener de 2000, com a coordinador/a d'ajuda a domicili, i no estiga en possessió de la diplomatura de treball social, se li aplicarà el salari que apareix en les taules assalarials per a tal categoria.  
Als treballadors o treballadores contractats amb la categoria de coordinador/a d'ajuda a domicili, que estiguen en possessió de la diplomatura de Treball Social, se'ls aplicarà el sou que, per als treballadors i treballadores socials, s'establixen en les taules.  
Serà obligatori que, a partir de l'entrada en vigor del present conveni, les treballadores i treballadors contractats per a cobrir el lloc de coordinador/a d'ajuda a domicili, estiguen en possessió de la diplomatura de Treball Social.  
  
Segona  
Al personal dels servicis de farmàcia dels centres de titularitat pública que, a l'entrada en vigor del present conveni, se li aplique l'estructura retributiva d'un altre conveni col·lectiu diferent del present, se'ls garantirà la seua percepció i s'establirà un complement ad personam, que estarà format per l'import de les diferències salarials que resultarien de l'aplicació de l'anterior conveni i el present. El mencionat complement ad personam no serà ni compensable ni absorbible, i serà revalorable en el mateix import que ho siga el present conveni.  
  
Tercera  
Clàusula de gènere neutre. En el text del conveni s'ha utilitzat el masculí com a genèric per a englobar els treballadors i treballadores, sense que això supose ignorància de les diferències de gènere existent, a l'efecte de no fer una escriptura massa complexa.  
  
  
Quarta  
Les parts acorden sotmetre's, en cas de desacord en el si de la Comissió Paritària, al procés de solució extrajudicial de conflictes que regula el V Acord de Solució Extrajudicial de Conflictes Col·lectius de la Comunitat Valenciana o l'acord que el substituïsca.  
  
  
  
  
  
  
  
ANNEX II  
Definició de categories  
  
ÀREA SOCIAL I SANITÀRIA  
Esta formada per:  
· Coordinador/a de l'equip social i sanitari  
· Metge/metgessa  
· Psicòloga o psicòleg  
· Advocat/ada  
· Coordinador ?a d'infermeria / Infermer ?a  
· Diplomat ?ada en Infermeria / Infermer ?a  
· Auxiliars d'infermeria  
· Fisioterapeuta  
· Treballador/a social  
· Terapeuta ocupacional  
· TASOC  
· Puericultor/a  
· Educador/a social  
· Monitor/a  
· Tècnic/a superior en Educació Infantil  
· Coordinador/a del SAD  
· Ajudant de coordinació del SAD  
· Auxiliar d'ajuda a domicili.  
  
1. L'objectiu de l'àrea seria restablir la salut de l'usuari en cas necessari, la prestació d'una assistència integral i continuada a les persones que no puguen satisfer les seues necessitats per altres mitjans.  
2. Són funcions de l'àrea social i sanitària:   
a) Realitzar activitats dirigides a la detecció precoç de certes patologies amb mitjans propis o complementant-se amb servicis de suport, amb especialitats o amb l'hospitalització.  
b) Realitzar els programes de seguiment i cures de salut en usuaris crònics, en usuaris amb patologia invalidant i programes de prevenció de patologia secundària. Valorar els nivells de dependència dels usuaris i reflectir-ho en l'informe de l'àrea.  
c) Desenrotllar programes d'atenció personal i familiar a l'usuari d'evolució fatal.  
d) Educar els usuaris en matèria de salut.  
e) Fer recollida de dades epidemiològiques i exàmens de salut que es definisquen, i la recollida de dades sobre la situació sociofamiliar dels usuaris.  
f) L'equip de salut ha de definir els objectius concrets referents a la promoció de la salut, la prevenció de la malaltia i l'assistència en la malaltia, així com la integració social, segons les dades que obtinga.  
  
g) Ha d'avaluar el compliment dels objectius plantejats i introduir els canvis necessaris en el pla d'equip per a l'optimització del treball de l'àrea.  
h) Participar en la formació del personal sanitari, en l'actualització de coneixements i en la investigació.  
i) Coordinar-se amb els servicis socials i sanitaris, i col·laborar amb l'equip d'atenció primària de la zona.  
j) En general, totes les actuacions que calguen per al desenrotllament dels objectius definits per l'àrea.  
  
Coordinador/a de l'equip social i sanitari  
Funcions:  
1. Canal d'informació amb la direcció i de coordinació de l'àrea amb la direcció.  
2. Garantir el desenrotllament de les activitats de l'àrea.  
3. Garantir l'elaboració anual d'objectius de l'àrea.  
4. Garantir l'elaboració i la remissió de dades i documents de caràcter organitzatiu, epidemiològic, de gestió i avaluació, tant en indicadors de procés com de resultats que li siguen requerits  
5. Garantir l'elaboració i remissió de la memòria anual de l'àrea.  
  
6. Garantir la participació de tots els membres de l'àrea en el procés de presa de decisions.  
7. El coordinador de l'àrea serà anomenat pel procediment de lliure designació, que s'efectuarà entre el personal que hi preste servici.  
  
8. Garantir i estimular la realització de totes les funcions i activitats pròpies de l'àrea, assegurant una atenció integral a l'usuari. Garantir la participació comunitària, la formació i la investigació, així com l'estudi i la vigilància dels problemes de salut prioritaris  
  
Metge/essa  
S'ocupa del seguiment, assistència, control i prevenció de la salut dels usuaris.  
Funcions:  
1. Pautar, analitzar i avaluar totes les tasques relacionades amb el tractament, l'assistència, el control i la prevenció de la salut dels usuaris, i reflectir la dita activitat en la història de salut i la resta de registres.  
2. Participar en les activitats de promoció i protecció de la salut i prevenció de la malaltia que plantege l'àrea.  
3. Participar en l'elaboració i execució de protocols i programes de salut, així com en totes les tasques comunes de l'àrea.  
4. Elaborar les directrius de les dietes per a usuaris.  
5. Omplir els documents oficials que es deriven de la seua actuació i aquells que siguen requerits, així com registrar i avaluar les activitats realitzades (història de salut).  
6. Participar en l'establiment de la dotació de material a fi que s'adeqüe a les necessitats de l'assistència.  
7. Informar l'especialista de les patologies/quadro i el tractament que seguix d'un usuari per al qual se sol·licita una interconsulta. Igualment quan l'usuari siga enviat a portes d'urgències de l'hospital de zona.  
8. Fer el seguiment de l'evolució de l'usuari, quan estiga ingressat en un centre hospitalari, i establir relació amb el metge que se n'encarrega.  
9. Establir relació amb el centre de salut per al control i seguiment de la patologia que poden presentar els usuaris.  
10. Elaborar, juntament amb especialista i fisioterapeuta, el programa de rehabilitació dels usuaris davant de problemes de fractures, artrosi, etc.  
11. Orientar i informar la família sobre l'evolució de la salut de l'usuari.  
12. Comunicar al superior immediat les incidències o anomalies observades en el desenrotllament de les seues funcions  
13. Aquelles altres que li corresponguen com a membre de l'àrea social i sanitària, i que tinguen relació amb la seua professió.  
  
Psicòloga o psicòleg  
Funcions:  
1. Participar en les reunions periòdiques amb l'equip multidisciplinari de cada centre.  
2. Afavorir la integració i la motivació dels residents/usuaris al servici i/o als centres.  
3. Intervenció en la resolució de conflictes  
4. Previndre possibles trastorns psicològics mitjançant el desenrotllament de tasques educacionals en l'àmbit funcional  
5. Diagnosticar i intervindre amb possibles trastorns i/o patologies, tant cròniques com temporals.  
6. Fer reunions periòdiques amb els treballadors, per a disminuir el possible estrés laboral, així com per a formar-los i dotar-los de recursos per a la realització de les seues funcions.  
7. Orientar i informar la família sobre l'evolució de la salut de l'usuari.  
8. Donar suport psicològic en diferents àmbits (psicologia clínica, social i/o comunitària).  
9. Coordinar els treballadors de suport que tinguen relació amb qualsevol àmbit d'actuació del psicòleg, i ser el terapeuta de referència en activitats grupals.  
10. Elaborar els informes pertinents, propis de la seua activitat.  
11. Derivació de casos a altres professionals, si així es requerix.  
12. Coordinació amb els distints servicis especialitzats.  
13. Elaborar conjuntament amb l'àrea de treball, el disseny d'intervenció i les estratègies d'actuació.  
14. Aconsellar a la Direcció sobre les millores a realitzar, adquisició del material i equipament relacionats amb este servici i en tots aquells aspectes que contribuïsquen a millorar la qualitat de vida dels usuaris.  
  
15. Comunicar al superior immediat les incidències o anomalies observades en el desenrotllament de les seues funcions  
16. En general, totes aquelles activitats no especificades abans, d'acord amb la seua titulació i/o professió, i que tinguen relació amb l'anterior.  
  
Coordinador/a d'infermeria  
Diplomat en Infermeria que exercirà la responsabilitat de la supervisió de tot el treball d'infermeria.  
Funcions  
1. Exercir la responsabilitat de l'organització diària del treball dels professionals a càrrec seu.  
2. Mantindre relacions i contactes operatius amb l'equip d'atenció primària i especialitzada.  
3. Mantindre relacions i contactes amb farmàcies i proveïdors de material sanitari, i proposar les comandes que considere necessàries.  
4. Coordinar i atendre totes les activitats encaminades a cobrir les necessitats dels usuaris en l'aspecte sanitari.  
5. Coordinar i supervisar els plans de cures d'infermeria amb els objectius de l'àrea.  
6. Comunicar al superior immediat les incidències o anomalies observades en el desenrotllament de les seues funcions  
7. Aquelles altres que li corresponguen com a membre de l'àrea social i sanitària i que tinguen relació amb les seues funcions professionals (docent, administrativa i investigadora).  
  
Diplomat/ada en Infermeria  
És el responsable de la promoció de la salut, la prevenció de la malaltia i d'atendre la salut dels usuaris mitjançant el desenrotllament de les funcions pròpies de la seua professió.  
Funcions:  
1. Aplicar el pla d'assistència d'infermeria de manera metodològica en aquells usuaris que ho necessiten, en les diferents modalitats d'atenció, de manera coordinada amb la resta de membres de l'àrea i registrar convenientment la dita activitat, i valorant els dèficits en les activitats de vida i planificant, realitzant i avaluant les cures d'infermeria adequades.  
  
2. Aplicar els tractaments (control, preparació i repartiment) que es deriven de l'atenció mèdica i informar l'usuari o la seua família sobre l'administració correcta, en cas necessari.  
3. Realitzar les activitats d'educació per a la salut, detecció de riscos, obertura d'històries; així com el seguiment dels usuaris, petició de proves complementàries i realització de controls de salut periòdics, segons els protocols i programes establits.  
4. Supervisar l'abastiment, el bon estat i la conservació del material del centre.  
5. Atendre l'usuari enllitat per malaltia, supervisant els canvis posturals prescrits, controlant el servici de menjars als malalts i subministrant directament a aquells usuaris l'alimentació dels quals requerisca instrumentalització (sonda nasogàstrica, sonda gàstrica, etc.).  
  
6. Indicar i supervisar els criteris i indicacions que, en les tasques afins a l'aspecte sanitari, han de tindre en compte els auxiliars d'infermeria a l'atendre els usuaris.  
7. Col·laborar amb els fisioterapeutes en les activitats el nivell de qualificació de les quals siga compatible amb la seua titulació d'infermer, quan les seues funcions especifiques ho permeten.  
8. Comunicar a qui coordine infermeria de les carències en material de farmàcia que detecte.  
9. Participar en l'elaboració i execució de programes de salut, així com en totes les tasques comunes de l'àrea.  
10. Col·laborar en l'elaboració i execució dels plans integrals d'intervenció, en consonància amb el seu lloc de treball i qualificació professional.  
11. Registrar i avaluar l'activitat realitzada, i actualitzar la història de salut.  
12. Gestionar i controlar tot el que fa referència als internaments temporals dels usuaris als centres hospitalaris i les visites a especialistes.  
13. Comunicar al servici de cuina tot el que és necessari en referència a les dietes. Supervisar el funcionament de menjador.  
14. Comunicar al superior immediat les incidències o anomalies observades en el desenrotllament de les seues funcions.  
15. Aquelles altres que li corresponguen com a membre de l'àrea social i sanitària i que tinguen relació amb les seues funcions professionals (assistencial, docent, administrativa i investigadora).  
  
Auxiliars d'infermeria  
És el personal que col·labora amb el diplomat d'infermeria i que té com a funció la d'assistir a l'usuari del servici en la realització de les activitats de vida on hi haja una dependència.  
Funcions:  
1. Col·laborar amb el personal d'infermeria en l'aplicació de tractaments que ho requerisquen, així com assistir els usuaris que ho necessiten a fi de facilitar-ne l'exploració física i instrumental.  
2. Proporcionar educació sanitària als usuaris, quant a la higiene i neteja personal.  
3. Col·laborar en les tasques que s'inclouen en el pla d'atenció social i sanitària (referides a les activitats de vida i les atencions d'infermeria derivats d'aquelles) sota supervisió del diplomat d'infermeria.  
  
4. Vigilància i ajuda en les tasques d'higiene personal dels usuaris.  
  
5. Ajuda i acompanyament dels usuaris, en funció de les seues necessitats socials i sanitàries individuals.  
6. Supervisar que l'usuari dispose de la suficient roba per al seu ús personal i fer una revisió periòdica dels armaris.  
7. Ajuda a l'usuari en la presa de la medicació oral, sota supervisió del DE.  
8. Supervisió de la correcta alimentació i ajuda en allò que necessiten els usuaris relacionats amb esta activitat.  
9. Ajudar-los en els dèficits de les activitats de vida, col·laborant amb el diplomat en infermeria en la valoració i planificació de les cures, l'execució i l'avaluació.  
10. Col·laborar amb el TASOC en les activitats de teràpia ocupacional.  
11. Comunicar al responsable immediat (DE) les incidències o anomalies observades en el desenrotllament de la seua tasca perquè siguen tingudes en compte en el pla de cures o en altres nivells.  
12. Aquelles altres que li corresponguen com a membre de l'àrea social i sanitària i que tinguen relació amb l'anterior.  
  
Fisioterapeuta  
Funcions:  
1. Realitzaran l'atenció de rehabilitació pertanyent al primer nivell d'atenció, que comprenen l'assistència fisioteràpica, així com la corresponent promoció de la salut, tant individual com en grup.  
  
2. Col·laboració amb la resta del personal de l'àrea social i sanitària, per a l'establiment de protocols d'actuació i mètodes d'avaluació de l'activitat exercida.  
3. Fer el seguiment i l'avaluació de l'aplicació de tractament que es realitze.  
4. Conéixer, avaluar i informar, l'aplicació de tractament de la seua especialitat.  
5. Conéixer els recursos propis de la seua especialitat en l'àmbit territorial.  
6. Assessorar els treballadors que ho necessiten sobre pautes de mobilitzacions i tractaments en què tinguen incidència les tècniques fisioterapèutiques, I controlar i coordinar les tasques pròpies de la seua especialitat.  
7. Participar en el pla general d'activitats del centre.  
8. Realitzar activitats auxiliars de psicomotricitat, llenguatge, dinàmica i rehabilitació personal i social als usuaris.  
9. Col·laborar en el seguiment o l'avaluació del procés recuperador o assistencial dels usuaris.  
10. Participar en les àrees d'oci i temps lliure de l'usuari en matèria de la seua competència.  
11. Col·laborar en les matèries de la seua competència en els programes que es realitzen de formació i informació a les famílies dels usuaris.  
12. Comunicar al superior immediat les incidències o anomalies observades en el desenrotllament de les seues funcions.  
13. En general, totes aquelles activitats no especificades i que tinguen relació amb l'anterior.  
  
Treballador/a social  
Funcions:  
1. Fer les valoracions socials i el diagnòstic social de l'usuari, i emetre els informes pertinents.  
2. Assessorar-lo en problemes econòmics, familiars i socials, i informar en els assumptes que calga, així com dels recursos de la comunitat, i facilitar-li l'accés.  
3. Fer les gestions necessàries per a la resolució de problemes de tipus social que afecten usuaris i que no puguen resoldre ells personalment o els seus familiars.  
4. Realitzar assistència social individualitzada a tots els usuaris que ho necessiten.  
5. Impulsar la programació i el desenrotllament de totes les activitats culturals, recreatives, esportives, turístiques i de naturalesa semblant, encaminades al desenrotllament personal  
6. Fomentar i organitzar la participació dels usuaris en algunes tasques de la dinàmica del centre i de l'entorn.  
7. Mantindre contactes directes amb la família de l'usuari, per a informar, assessorar, col·laborar en la seua adaptació, així com la realització de teràpies familiars en l'àmbit corresponent.  
8. Promoure accions encaminades a afavorir o intensificar les relacions interpersonals dels usuaris.  
9. Promoure els grups d'autoajuda a fi de possibilitar la solidaritat entre els usuaris.  
10. Informar en l'àrea social i sanitària d'aquells antecedents socials que afecten l'usuari i puguen incidir en la seua simptomatologia clínica.  
  
11. Planificar conjuntament amb l'àrea l'acció individual, familiar i grupal en problemes socials i sanitaris.  
12. Col·laborar i coordinar-se amb treballadors socials d'altres recursos comunitaris.  
13. Comunicar al superior immediat les incidències o anomalies observades en el desenrotllament de les seues funcions.  
14. En general, totes aquelles activitats no especificades i que tinguen relació amb l'anterior.  
  
Terapeuta ocupacional  
Funcions:  
1. Participar en el pla general d'activitats del centre.  
2. Realitzar activitats auxiliars de psicomotricitat, llenguatge, dinàmiques i rehabilitació personal i social als usuaris.  
3. Col·laborar en el seguiment o l'avaluació del procés recuperador o assistencial dels usuaris del centre.  
4. Participar en les àrees d'oci i temps lliure de l'usuari del centre.  
5. Col·laborar en les matèries de la seua competència en els programes que es realitzen de formació i informació a les famílies dels usuaris.  
  
6. En general totes aquelles activitats no especificades que se li demanen i que tinguen relació amb l'anterior.  
  
TASOC  
Tècnics en activitats socioculturals que han de dur a terme la seua activitat en el «sector servicis», en el subsistema d'organització de l'oci i/o en àmbit educatiu, que intervenen de manera qualificada en activitats culturals, socials, educatives i recreatives.  
Funcions:  
1. Conéixer, proposar i fer operatius els processos d'intervenció cultural en els vessants de gestió i educativa.  
2. Establir relacions entre els àmbits cultural i educatiu amb els processos socials i econòmics.  
3. Accedir a les fonts d'informació i procediments per a obtindre recursos necessaris i posar en marxa processos culturals.  
4. Coordinació amb professionals de diversa qualificació a l'hora de dissenyar i implementar estratègies d'intervenció cultural.  
5. Executar i pressupostar projectes i programes diversos, així com fer els informes i les avaluacions pertinents.  
6. Realització de projectes i programes específics.  
7. Fomentar el desenrotllament integral dels usuaris mitjançant l'acció ludicoeducativa.  
8. Desenrotllar i executar les diverses tècniques d'animació, individuals i/o grupals que impliquen els usuaris en l'ocupació del temps lliure, i promoure'n així la integració i desenrotllament personal i grupal.  
  
9. Motivar els usuaris sobre la importància de la seua participació per a aconseguir una integració i relació positiva amb l'entorn.  
10. Responsabilitat davant de qualsevol incidència que sorgisca, en qualsevol tipus de tasca pròpia dels animadors socioculturals.  
11. Reunions periòdiques amb la resta de l'equip, així com amb els responsables dels diferents centres on es realitze la labor d'animació sociocultural.  
12. Coordinació del voluntariat i alumnes en pràctiques d'animació sociocultural.  
13. Docència, xarrades i ponències que tinguen relació amb esta categoria professional.  
14. Participar en el pla general d'activitats i pressupostos dels diferents centres.  
15. Coordinar els grups de treball, activitats i pressupostos d'animació sociocultural.  
16. Comunicar al superior immediat les incidències o anomalies observades en el desenrotllament de les seues funcions.  
17. En general, totes aquelles activitats no especificades i que tinguen relació amb l'anterior.  
  
Puericultor/a  
Funcions:  
1. Assistència i orientació a les usuàries en relació a les tasques i cures dels fills.  
2. Orientació en les gestions referides a la salut de les usuàries i els seus fills, així com acompanyar-les en els casos estrictament necessaris.  
3. Col·laboració amb l'equip de professionals del centre en la inserció de les usuàries en la vida sociolaboral.  
4. Col·laboració amb la cuina en l'elaboració de dietes especifiques per a xiquets malalts, etc.  
5. Realització d'activitats de caràcter formatiu i lúdic, dirigit a les usuàries i els seus fills en àrees com a salut, alimentació, jocs, psicomotricitat, etc.  
6. Comunicar al superior immediat les incidències o anomalies observades en el desenrotllament de les seues funcions.  
7. En general, totes aquelles activitats no especificades i que tinguen relació amb l'anterior.  
  
Educador/a social  
Funcions:  
1. Donar informació i assessorament als usuaris sobre recursos socials idonis per al seu tipus de problemàtica.  
2. Intervenció dirigida a recolzar la decisió d'autonomia personal i familiar de l'usuari.  
3. Recolzar l'usuari en la reelaboració de la seua història personal a fi d'afavorir la presa de decisió respecte de la seua vida.  
4. Assumir la coordinació de cada cas, segons disseny d'intervenció i marc legal, duent a terme el seguiment individualitzat.  
5. Col·laborar amb la direcció del centre, equip tècnic i treballador social en l'organització d'horaris i activitats dels usuaris, tenint com a referència la distribució i necessitats de la població.  
  
6. Donar suport a l'usuari en l'organització del seu temps, de manera que afavorisca la seua autonomia personal i reinserció social.  
7. Crear hàbits i habilitats socials, o potenciar-los, com necessaris a través de la vida quotidiana.  
8. Facilitar l'accés als recursos formatius, educatius i ocupacionals de la zona geogràfica del centre o lloc de residència.  
9. Facilitar i donar suport a l'usuari en el seu accés a l'àmbit laboral.  
10. Facilitar l'accés de l'usuari i els seus fills a recursos especialitzats d'àmbit medicosanitari, psicològic, jurídic, etc.  
11. Promoure la implicació de l'usuari en l'entorn en què es preveu que serà la seua eixida en aquells àmbits funcionals que corresponga.  
  
12. Propiciar una organització grupal que permeta analitzar i resoldre el nombre més gran possible de problemes que l'usuari plantegen en el seu desenrotllament personal.  
13. Estudi anàlisi i valoració si és el cas, amb posterior avaluació del marc d'intervenció, la problemàtica de l'usuari i el seu context, la intervenció professional de l'educador i de l'equip professional i la interdisciplinarietat amb altres professionals.  
14. Organitzar programes culturals, esportius i recreatius, junt amb els monitors si n'hi ha.  
15. Coordinar i supervisar les activitats dels programes o tallers.  
16. Comunicar al superior immediat les incidències o anomalies observades en el desenrotllament de les seues funcions.  
17. En general, totes aquelles activitats no especificades i que tinguen relació amb l'anterior.  
  
Monitor/a  
Funcions:  
1. Avaluació de les aptituds i motivacions registrades pels usuaris en els distints tallers o programes.  
2. Detecció d'habilitats laborals.  
3. Realització de la informació professional i iniciació del contacte amb tasques de costuroteràpia.  
4. Programació, seguiment i avaluació de tallers, activitats d'oci, esportives, etc.  
5. Organització i supervisió de les tasques assignades als usuaris en els respectius tallers.  
6. Organització i supervisió del menjador, i incorporar pautes d'aprenentatge de comportaments i hàbits durant les menjars.  
7. Organització de les activitats en els espais de temps lliure.  
8. Acompanyament en eixides, excursions, esport i temps lliure en general.  
  
Coordinador/a del SAD  
És el treballador, amb diplomatura en Treball Social, la labor del qual consistix a exercir tasques de planificació, coordinació, gestió i organització del servici d'ajuda a domicili (SAD), a més del seguiment, la supervisió i donar suport al treball del auxiliar d'ajuda a domicili, per a aconseguir una bona qualitat del dit servici.  
Funcions:  
1. Planificar i organitzar el treball del centre mitjançant una adequada programació d'objectius i racionalització de treball.  
2. Col·laborar i realitzar estudis encaminats a investigar els aspectes socials relatius als usuaris del SAD, amb l'autorització de l'equip tècnic.  
  
3. Executar les activitats administratives i informàtiques que li siguen pròpies.  
4. Realitzar informes dels usuaris, que siguen sol·liciten les entitats contractants.  
5. Realitzar, quan es crega oportú, i conjuntament amb l'auxiliar, la valoració de la situació personal, familiar i social de l'usuari. Facilitar informació sobre els recursos propis i aliens, que ajuden a un adequat desenrotllament del servici que es presta.  
6. Informar els usuaris, en col·laboració amb els treballadors socials de les entitats contractants, d'aquells aspectes que es consideren oportuns.  
7. Fomentar, directament o a través de l'auxiliar, la integració i participació dels usuaris del SAD de tots aquells servicis i programes encaminats al seu benestar social o qualitat de vida.  
8. Participar amb l'equip multiprofessional de l'empresa en l'elaboració de les orientacions o l'atenció que necessiten els usuaris.  
9. Participar en reunions periòdiques amb els tècnics de les respectives entitats contractants, per a mantindre una via fluida d'informació sobre el desenrotllament del servici.  
10. Coordinació del treball i activitats de manera individual o en grup, mitjançant reunions periòdiques amb els auxiliars adscrits al servici, per a estructurar la dinàmica de l'activitat, així com els corresponents criteris i objectius metodològics.  
11. Realitzar visites domiciliàries als usuaris amb les finalitats següents:  
- Inici de servici i presentació de l'auxiliar d'ajuda a domicili  
  
- Seguiment del servici  
- Resolució de possibles incidències  
12. Participar en la coordinació amb la comissió tècnica del programa d'Ajuda a Domicili.  
13. Organitzar, assignar i canviar usuaris i horaris de treball als treballadors sota la seua responsabilitat, elaborant per a això els corresponents parts de treball.  
14. Participar, proposar i fomentar la formació continuada del auxiliar d'ajuda a domicili i dissenyar cursos en matèria de servicis socials, en la mesura que s'establisquen els plans de formació en les respectives empreses del sector.  
15. Seleccionar els recursos humans basant-se en la política establida en l'empresa.  
16. Comunicar al superior immediat les incidències o anomalies observades en el desenrotllament de les seues funcions.  
17. En general, totes aquelles activitats no especificades que li siguen demanades i que tinguen relació amb l'anterior.  
  
Ajudant de coordinació del SAD  
Figura encarregada de realitzar el treball sota la supervisió del coordinador, preferentment, este lloc de treball serà exercit per auxiliars d'ajuda a domicili amb suficient formació i experiència acreditada.  
  
Funcions:  
1. Fer el quadrant d'incidències.  
2. Comunicació i avisos telefònics amb auxiliars d'ajuda a domicili, usuaris i tècnics de l'entitat contractant.  
3. Realització i distribució dels instruments de registre adequats al servici.  
4. Comunicar al superior immediat les incidències o anomalies observades en el desenrotllament de les seues funcions.  
5. Totes aquelles activitats no especificades i que tinguen relació amb l'anterior.  
  
Auxiliar d'ajuda a domicili  
És el professional que atén directament la persona usuària, les seues activitats seran les prestacions d'atenció personal, l'atenció en les necessitats del domicili i el suport psicosocial, familiar i de relacions amb l'entorn pautat en el pla d'atenció.  
Les tasques a realitzar tenen caràcter preventiu, educatiu, assistencial i rehabilitador i han d'estar orientades a fomentar l'autonomia de la persona dependent.  
Treballs generals d'atenció en la llar:  
1. Neteja de la vivenda, que s'adequarà a un manteniment de la neteja quotidiana. Es faran neteges generals en els casos específics de necessitat, que seran determinats pel tècnic responsable i que s'ha de reflectir en el pla d'atenció. En casos extrems, si és necessari, habilitar la vivenda i fer una neteja de xoc, que la duran a terme almenys dos auxiliars.  
2. Realització de compres domestiques d'articles de primera necessitat i en els comerços mes pròxims al domicili; quan la compra siga molt pesada, es faran diversos viatges i s'utilitzarà un carro de compra, que l'usuari està obligat a tindre. Les compres es realitzaran per compte de l'usuari.  
3. Llavat, planxat, repàs i organització de la roba dins de la llar.  
  
4. Preparació i realització de menjars a la llar.  
5. Tasques de manteniment bàsic habitual d'utensilis domèstics i d'ús personal (p. ex. canvi de peretes, canvi de bossa d'aspirador, substitució de piles...).  
6. Comunicar al coordinador les incidències i anomalies quant a la salubritat de la llar.  
Treballs d'atenció personal  
- Ajudar en la higiene, arreglament personal, dutxa i/o bany, incloent-hi la higiene bucal.  
- Ajuda personal per al vestit, el calçat i l'alimentació.  
- Transferències, trasllats i mobilització dins de la llar.  
- Ajuda o suport a la mobilitat a l'interior i exterior de la vivenda  
- Estimulació i foment de la màxima autonomia i participació de les persones ateses en la realització de les ABVD.  
- Foment d'hàbits d'higiene i orde.  
- En persones amb alt risc d'aparició d'UPP, previndre-les mitjançant una correcta higiene, cures de la pell i canvis posturals.  
- Ajuda en l'administració de medicaments que tinga prescrits la persona usuària.  
- Atenció bàsica a persones incontinents.  
- Foment de l'adequada utilització d'ajudes tècniques i adaptacions pautades.  
- Acompanyament en les visites terapèutiques, seguir les instruccions del personal de l'equip d'atenció primària, en referència als problemes de salut, en especial: cures d'enllitats i incontinents, ajuda/control en el compliment de dietes, etc.  
- Comunicar al coordinador les incidències i anomalies observades en el desenrotllament de les seues funcions.  
  
Suport psicosocial, familiar i relacions amb l'entorn  
1. Companyia per a evitar situacions de soledat i aïllament.  
2. Acompanyament fora de la llar per a possibilitar la participació de la persona usuària en activitats de caràcter educatiu, terapèutic i social.  
3. Facilitar activitats d'oci al domicili.  
4. Suport i acompanyament per a la realització de tràmits d'assistència sanitària i administratius.  
5. Desenvolupament de l'autoestima, la valoració de si mateix i els hàbits d'atenció personal, evitant l'aïllament.  
6. Potenciar i facilitar hàbits de convivència i relacions familiars i socials.  
7. Fomentar estils de vida saludable i actius.  
8. Suport i seguiment de les pautes prescrites davant de situacions de conflicte que es generen en el si de la família.  
9. Cura i atenció dels menors, tant en l'entorn de la llar com en acompanyaments a centres escolars, d'oci, sanitaris i altres.  
10. Analitzar amb una certa periodicitat, els servicis en què l'auxiliar presta els seus servicis, amb el fi proposar totes les mesures que es consideren oportunes per a millorar la qualitat en el servici  
  
  
ÀREA DE SERVICIS GENERALS  
Esta formada per:  
· Coordinador/a de servicis generals  
· Auxiliar de neteja  
· Auxiliar de bugaderia  
· Subaltern/a  
· Conductor/a de vehicle adaptat  
· Cuiner/a  
· Auxiliar de cuina  
· Auxiliar de manteniment  
  
Coordinador/a de servicis generals  
És la figura encarregada de l'organització i del funcionament dels servicis generals dels servicis  
Funcions:  
1. Organitzar, distribuir i coordinar els servicis de menjador o office, bugaderia, llenceria, neteja i manteniment.  
2. Supervisar l'activitat del personal a càrrec seu, distribuir les activitats i els torns de les persones que té assignades, vigilar el bon ús i economia dels materials, l'utillatge, les ferramentes i la maquinària a càrrec seu, procedir també al seu recompte i inventari.  
3. Realitzar les funcions administratives de la seua competència i la gestió delegada de les compres del centre i encarrregar-se de les relacions amb proveïdors i altres servicis externs.  
4. Tindre coneixement del nombre de servicis diaris realitzats al departament.  
5. En coordinació amb el personal d'infermeria i comptant amb el personal que té adscrit, portar el control de bon estat dels aliments que els usuaris tinguen a les habitacions.  
6. Vigilar el compliment del treball professional del personal a càrrec seu, així com la seua higiene i uniformitat.  
7. Subministrar material i roba de treball al personal del servici..  
8. Si per necessitats peremptòries o imprevisibles la normal activitat del centre ho requerix, col·laborar en les activitats pròpies del personal a les seues ordes.  
9. Comunicar al superior immediat les incidències o anomalies observades en el desenrotllament de la seua tasca.  
10. En general, totes aquelles activitats no especificades i que tinguen relació amb l'anterior.  
  
  
Auxiliar de residència  
Assumirà funcions de servicis concrets; neteja, bugaderia, cuina i manteniment, i podrà excepcionalment, de manera raonada, motivada i justificada als representants dels, realitzar tasques d'altres servicis de la seua àrea funcional.  
  
Auxiliar de neteja  
Funcions:  
S'ocupa de la neteja permanent i continuada de les dependències del centre.  
Tasques:  
1. Recollida i neteja del menjador, així com ajudar en la preparació de les taules.  
2. Neteja permanent de les distintes dependències de la residència/servici, segons li siguen assignades, en part de treball, per la governanta o governant.  
3. En general, totes aquelles activitats no especificades que li siguen demanades i que tinguen relació amb l'anterior.  
4. Comunicar al responsable immediat les incidències o anomalies observades en el desenrotllament de la seua tasca.  
  
Auxiliar de bugaderia  
La seua funció general consistirà a mantindre sempre neta i a punt la roba dels usuaris, tant la personal com la roba de llit, tovalles, etc., així com recollir-la i repartir-la.  
Tasques:  
1. Recollida de carros de roba bruta.  
2. Classificació de la roba bruta.  
3. Llavat, assecat i planxat de la roba, junt amb el seu manteniment i repàs.  
4. Distribució de roba neta per les distintes habitacions.  
5. Neteja de locals i màquines de la bugaderia.  
6. Comunicar al responsable immediat les incidències o anomalies observades en el desenrotllament de la seua tasca.  
7. En general, totes aquelles activitats no especificades i que tinguen relació amb l'anterior.  
  
Subaltern/a  
Funcions:  
1. Recollida i lliurament de correspondència, orientació al públic, atenció de centraletes telefòniques, vigilància dels punts d'accés i tasques de porteria.  
2. Ajuda a mobilitzar els usuaris, exceptuant els canvis posturals.  
  
3. Omplir els comunicats d'entrada i eixida dels usuaris, quan es produïsquen per permisos o vacacions.  
4. Vigilar i controlar les entrades i eixides d'usuaris i visites.  
5. Ajudar aquells usuaris que ho necessiten en el trasllat d'equipatge fins a i des de les habitacions, i exercir un obligat i discret control dels paquets que porten al centre les persones que hi tinguen accés. Igualment, el control d'entrades i eixides del personal.  
6. Mantindre el règim establit per la direcció per a l'accés d'usuaris i visitants a les diferents dependències de la institució.  
7. Comunicar l'encesa dels timbres de crida.  
8. Gestionar encàrrecs.  
9. Controlar l'armari de les claus, especialment les de les portes d'accés a la residència/servici.  
10. Tancar totes les portes de l'edifici a l'hora que establisca el centre.  
11. Comunicar al responsable immediat les incidències o anomalies observades en el desenrotllament de la seua tasca.  
12. En general, totes aquelles activitats no especificades i que tinguen relació amb l'anterior.  
  
Conductor/a de vehicle  
És el treballador el treball del qual consistix a:  
1. Mantindre en bon estat el vehicle sota la seua responsabilitat, i fer-ne el manteniment i aquelles reparacions per a les quals no siga necessària la intervenció d'un especialista.  
2. Realitzar el transport dels usuaris quan i on es considere oportú.  
  
3. Comunicar al superior immediat les incidències o anomalies observades en el desenrotllament de les seues funcions.  
4. En general, totes aquelles activitats no especificades que li siguen demanades i que tinguen relació amb l'anterior.  
  
Cuiner/a  
Funcions:  
1. S'ocuparà del programa dietètic dels usuaris, dissenyat i pautat des de l'àrea de salut, i prepararà adequadament els menús preestablits.  
  
2. Complir estrictament tota la normativa sanitària vigent.  
Tasques:  
1. Preparar els menús segons el que s'establisca, ajustant-se sempre a les indicacions que, per escrit, es passen des de l'àrea social i sanitària. Fer una vigilància especial de les dietes.  
2. Cuidar la qualitat i presentació de menús.  
3. Ajustar la quantitat a allò que ha prescrit el metge.  
4. Recepció dels aliments, emmagatzematge, i supervisar-ne la quantitat i la qualitat.  
5. Presentar les comandes al coordinador de servicis generals.  
6. Vigilar diàriament la caducitat dels aliments i la correcta distribució en les cambres frigorífiques, segons les característiques de cada aliment i d'acord amb la normativa que establisca la Conselleria de Sanitat.  
7. Guardar les mostres de menús que es cuinen diàriament, d'acord amb la normativa vigent.  
8. Supervisar igualment que la maquinària i utensilis que hi ha a la cuina estiguen nets.  
9. Cuidar el bon ús i estat dels utensilis i maquinària de cuina.  
  
10. Control del fem, segons les normes de sanitat.  
11. Trasllat de residus fins al lloc indicat per a la futura evacuació.  
  
12. Emplatar els menús en les hores de les menjars.  
13. Col·laborar en el seu àmbit funcional, a petició de l'equip tècnic, en aquelles necessitats educatives dels usuaris, relacionades amb la seua professió.  
14. Comunicar al superior immediat les incidències o anomalies observades en el desenrotllament de la seua tasca.  
15. En general, totes aquelles activitats no especificades i que tinguen relació amb l'anterior.  
  
Auxiliar de cuina  
Funcions:  
1. Llavat de verdures, peixos i tractament en cru de tubèrculs i llegums.  
2. Vigilància de les enceses de foguers i forns.  
3. Servir de suport als cuiners mitjançant l'execució de totes les tasques que els pauten, relatives a la preparació dels menús, control de rebost i magatzem, higiene i neteja de totes les dependències relacionades amb la cuina.  
4. Muntar i desmuntar carros de menjars i netejar-los.  
5. Preparar les taules del menjador.  
6. Comunicar al responsable immediat les incidències o anomalies observades en el desenrotllament de la seua tasca.  
7. En general, totes aquelles activitats no especificades i que tinguen relació amb l'anterior.  
  
Auxiliar de manteniment  
1. És qui realitza, directament, el manteniment del centre, les seues instal·lacions i exteriors, fa el muntatge, l'ajust i la posada a punt de qualsevol tipus d'instal·lacions de mesura, regulació i control simple o automàtic de temperatura, previsions de cabals, de poder calorífic, de nivells analitzadors d'aigua i semblants, etc.  
  
2. Duu a terme els treballs de paleta, planxa, pintura, fusteria, etc. són necessaris per al manteniment de les instal·lacions de l'edifici.  
  
3. Realitza les comprovacions periòdiques en les màquines o instal·lacions marcades en els reglaments i instruccions tècniques, i fa que els valors definitius es troben dins dels limites permesos.  
4. Neteja de les sales de maquines, instal·lacions, quadros electrònics, transformadors, tallers, etc.  
5. Realitza les xicotetes operacions en els dispositius de les instal·lacions mencionades i en els aparells portàtils considerats com a utillatge.  
6. Ompli els comunicats de treball i les fitxes de revisió o verificació de cada instrument reparat per a la correcta marxa del servici.  
7. Comunica al responsable immediat les incidències o anomalies observades en el desenrotllament de la seua tasca.  
8. En general, totes aquelles activitats no especificades i que tinguen relació amb l'anterior.  
  
  
ÀREA D'ADMINISTRACIÓ  
Esta formada per:  
· Director/a  
· Oficial administratiu  
· Auxiliar administratiu  
  
Director/a  
És el responsable directe, davant de la direcció de l'empresa, del funcionament correcte del centre, així com de tots i cada un dels servicis que s'hi presten. Basant-se en esta responsabilitat, s'establixen a continuació les funcions específiques que li són pròpies:  
1. Informar la Direcció General de Servicis Socials, o entitat competent, de tots els assumptes que concernisquen a l'adequat funcionament de la residència o servici d'ajuda a domicili (SAD), presentant tots els informes i la documentació que se li sol·licite.  
2. Complir i vigilar que es complisquen totes les directrius que emanen tant de la Direcció General de Servicis Socials, o entitat competent, com des de la direcció de l'empresa.  
3. Assumir, mantindre i potenciar les relacions amb tercers.  
4. Aplicar el conjunt de les disposicions reguladores del funcionament del centre o servici, i cooperar en la bona marxa de l'empresa amb la direcció.  
5. Mantindre operativa la coordinació amb l'entitat contractant, a fi de coordinar incidències, altes, baixes o qualsevol altra situació que puga produir-se.  
6. Organitzar i supervisar les distintes àrees i servicis del centre.  
7. Aplicar les directrius, normes, disposicions i ordes en vigor, i exigir-ne el compliment.  
8. Exercir la direcció del personal.  
9. Organitzar el funcionament de la residència o del servici d'ajuda a domicili (SAD), mitjançant una adequada programació, supervisió i avaluació dels servicis que s'oferixen.  
10. Fer el seguiment i el control i avaluació del pla de gestió, en coordinació amb l'estructura empresarial.  
11. Administrar els pressupostos assignats.  
12. Facilitar, als treballadors i als distints servicis, els mitjans adequats i necessaris per al seu funcionament correcte i realitzar, també, les gestions necessàries per a això.  
13. Fomentar i estimular el reciclatge i la formació contínua dels treballadors.  
14. Complir i fer complir la normativa sanitària vigent, establida per la Conselleria de Sanitat, en matèria de menjadors, manipulació i conservació d'aliments.  
15. Determinar la persona que assumix la responsabilitat del centre davant de qualsevol incidència que es produïsca en la seua absència.  
16. Exercir la responsabilitat directa en l'organització de les distintes àrees de l'organigrama funcional del centre.  
17. És el responsable de les relacions amb la Direcció General de Servicis Socials, amb l'entitat contractant i amb altres recursos comunitaris.  
18. Prestar assessorament i suport, dins de l'àmbit de les seues facultats, als òrgans de participació mitjançant tots els recursos personals i tècnics del centre.  
19. Assegurar la prestació dels servicis de caràcter terapèutic, cultural i de temps lliure, dins del seu àmbit.  
20. Relacionar-se directament amb els usuaris i les seues famílies, en cas de necessitat.  
21. Fomentar i promoure la posada en marxa de programes que eleven la qualitat de vida dels usuaris i la qualitat de les prestacions i servicis que els oferisquen.  
22. Intercanvi amb altres experiències de treball, a la mateixa comarca, a la Comunitat Valenciana i en altres comunitats autònomes.  
  
23. Comunicar al superior immediat les incidències o anomalies observades en el desenrotllament de les seues funcions.  
24. En general, totes aquelles activitats no especificades i que tinguen relació amb l'anterior.  
  
Oficial administratiu  
1. És el personal que actua a les ordes dels òrgans directius del centre i té a càrrec seu un servici determinat dins del qual, amb iniciativa i responsabilitat, amb o sense altres treballadors a les seues ordes, realitza treballs que exigisquen càlculs, estudis, preparació i condicions adequades; com ara càlculs d'estadística, transcripcions de llibres de comptes corrents, redacció de correspondència amb iniciativa pròpia, liquidacions i càlculs de nòmines de salaris, sous i operacions anàlogues, de manera manual o mecanitzada.  
  
2. Es consideren inclosos en esta categoria els caixers de cobraments i pagaments sense firma, que perceben plus de menyscapte de diners.  
3. Confecció de rebuts assalarials.  
4. Confecció de butlletins de cotització, TC1 i TC2.  
5. Confecció i redacció de contractes de treball.  
6. Altes, baixes i variacions de treballadors.  
7. Cartes de pagament d'IRPF i resum anual.  
8. Facturació.  
9. Gestió de bancs.  
10. Cobraments i pagaments a clients i proveïdors.  
11. Control de caixa.  
12. Comunicar al superior immediat les incidències o anomalies observades en el desenrotllament de les seues funcions.  
13. En general, totes aquelles activitats no especificades i que tinguen relació amb l'anterior.  
  
Auxiliar administratiu  
1. És el treballador que, amb iniciativa i responsabilitat restringida i subordinada als òrgans directius del centre, realitza funcions de mecanografia, arxiu i altres activitats de tècniques administratives.  
  
2. Recepció de les persones que accedixen al centre.  
3. Registre i control de fotocòpies.  
4. Recepció i emissió de telefax.  
5. Realització de tasques informàtiques (transcripció de textos, cartes, etc.).  
6. Registre de correspondència.  
7. Comunicar al superior immediat les incidències o anomalies observades en el desenrotllament de les seues funcions.  
8. En general, totes aquelles activitats no especificades i que tinguen relació amb l'anterior.  
  
  
ANNEX III  
  
1. Termes i definicions  
1.1. Activitats bàsiques de la vida diària (ABVD)  
Conjunt d'accions que realitza una persona en la seua vida quotidiana que li permeten una autonomia personal. Les més importants són: bany, vestit, arreglament personal, continència, anar al bany, trasllats i desplaçaments, transferències, marxa i deambulació, pujar i baixar escales.  
1.2. Autonomia  
Capacitat de controlar, afrontar i prendre, per iniciativa pròpia, decisions personals sobre com viure d'acord amb les normes i preferències pròpies, així com de realitzar les activitats bàsiques de la vida diària.  
  
1.3. Ajudes tècniques  
Són equips, dispositius, aparells o adaptacions, producte de la tecnologia, que s'utilitzen per a suplir moviments o ajudar en les limitacions funcionals de les persones amb discapacitat o pèrdua d'autonomia.  
1.4. Domicili  
És el lloc on la persona usuària viu i té la residència habitual.  
  
1.5. Entitat prestadora  
Organització d'iniciativa pública o privada proveïdora del servici d'ajuda a domicili.  
1.6. Entitat titular  
Organització pública que dissenya i definix les característiques del servici i la relació administrativa o contractual amb la persona usuària.  
1.7. Persona usuària  
És aquella que rep el servici d'ajuda a domicili i a la qual s'aplica el pla d'atenció.  
1.8. Pla d'atenció  
Document que sorgix com a resultat de la valoració i que arreplega les característiques del servici a prestar a la persona usuària. Establix els objectius a aconseguir i les activitats a desenrotllar, i en marca la temporalitat.  
1.9. Transferències, trasllats i mobilitzacions  
Les transferències consistixen en el canvi de posició de la persona usuària (p. ex. transferència del llit a la cadira).  
Els trasllats són els desplaçaments d'un espai a un altre del domicili o fora del domicili (p. ex. trasllat de l'habitació al bany)  
Les mobilitzacions es consideren com una tècnica que s'empra per a mantindre les estructures articulars i musculars en les millors condicions fisiològiques, així com per a millorar el sistema vascular i la integració neurològica. Per a realitzar este tipus de mobilitzacions sempre és necessari l'ús d'ajudes externes.  
2.0. Programació  
Informació que rep l'auxiliar d'ajuda a domicili per a desenrotllar el seu treball d'atenció directa, hi ha de constar, almenys, el nom del la persona usuària, l'adreça, les tasques a realitzar, la freqüència, l'horari i el temps d'atenció directa.  
2.1. Condicions ideals de manipulació manual  
S'entén com a condicions ideals de manipulació manual les que inclouen una postura ideal per al maneig (càrrega prop del cos, esquena dreta, sense girs ni inclinacions), una subjecció ferma de l'objecte amb una posició neutral de la monyeca, alçaments suaus i espaiats, i condicions ambientals favorables. Guia INSHT (Institut Nacional de Seguretat i Higiene en el Treball).  
  
  
ANNEX IV  
Graus de parentiu  
  
Treballador-a/cònjuge  
Grau 1r Pares i mares Fills i filles   
Grau 2n Germans i germanes Avis i àvies Néts i netes   
Grau 3r Nebots i nebodes Besavis Oncles i ties Besnéts  
Grau 4t Rebesavis Cosins i cosines Rebesnéts   
  
  
El grau de parentiu és el mateix si són familiars del treballador (consanguinitat) o del seu cònjuge (afinitat).